
Dravski park u Varaždinu 
Ing. ZVONIMIR KANI 


Svega na 20 minuta polagane šetnje od centra grada izgrađuje 
se uz desnu obalu Drave, do mosta za Čakovec, Dravski park u veli- 
čini od 105 ha. Ako znamo da Varaždinci nemaju rekreacionih povr- 
šina koje bi mogle imalo zadovoljiti njihove potrebe, razumjet ćemo 
da oni s izvanrednom voljom i upornošću ulaze u takav pothvat koji 
je, za grad od oko 25.000 stanovnika, razmjerno velik. 

Na aluvijalnim vododerinama šljunka i pijeska izrastao je biljni 
pokrov kakav se već može očekivati na polumočvarnom tlu. Na toj 
površini želi se stvoriti svestrani rekreativni prostor koji će moći 
zadovoljiti potrebe građana. Odlučeno je da se stvori niz povezanih 
manjih i većih travnjaka, na kojima će se građani moći slobodno 
kretati, igrati, sunčati, — ukratko — fizički i mentalno rekreirati u 
prirodi. Više od 50% površina bit će travnjaci, 10% otpast će na vode- 
ne površine obrubljene odgovarajućim sastavima drveća i grmlja. Kroz 
cijeli splet travnih površina koje se izmjenjuju sa sastavima drveća 
provlači se vijugavi vodotok raznih širina koji se na dva mjesta pro- 
širuje u jezera: Veliko jezero (oko 200 XX 100 m) i Sojeničko jezero (oko 
190 X 80 m). Voda za te vodotoke, s površinom od oko 10 ha, ne uzima 
se iz Drave nego se iskorišćuje podzemna voda izvrsne kakvoće. Vo- 
dotok je kružno vezan i vođen tako da se lagano kreće i prelijeva pre- 
ko brane u Dravu. Na taj se način postiže dvoje: prvo, voda se na taj 
način kreće usporeno i tako se zagrijava na povoljnu toplinu za 
kupanje, drugo, osigurana je automatska izmjena vode što zajamčuje 
uvijek zdravu vodu. 

Putova nema, osim glavne cestovne arterije koja povezuje sve 
glavne opskrbne objekte, tj. glavni i riblji restoran na Dravi. 

Na toj velikoj površini predviđa se oko 99 raznih događaja. Veliki 
travnjaci omogućuju razvijanje svih sportova na travi: trčanja, no- 
gometa, hokeja i rukometa, posebne livade predviđene su za golf, 
a jedna je livada predviđena za bacačke discipline lake atletike. 

Voda omogućuje izgradnju više manjih i većih plaža i razvijanje 
svih vrsta sportova na vodi — podignuta je jedna velika i više malih 
skakaonica, itd. 








Glavna osnova biljnog pokrova — detalj grmlje i trajnice 
Osnova: Ing. Z. Kani vrtni arhitekt 


Posebna se pažnja posvećuje poribljivanju voda što će omogućiti 
razvoj ribolova, a imat će i ekonomsko značenje kao doprinos uzdrža- 
vanju tog objekta. To je utoliko značajnije što ribolov u našoj zemlji 
otežava štetno djelovanje industrije. am 

Posebno treba istaći velika dječja igrališta svih vrsta, prostori sa 
spravama, gradilišta, sanjkališta, saobraćajni prostor, koturalište, cr- 
načko i indijansko selo itd. itd., zatim malo zabavište s modernim 
streljanom za zračnu pušku. 

Tu je predviđen i autokamp koji će omogućiti boravak i onima 
koji su na prolazu kroz Varaždin, ili koji izvana dođu u Varaždin. Tako 
će taj objekt postati zanimljiv i za Zagrepčane koji će moći ovdje 
provesti subotu i nedjelju. 

Gledano iz tog aspekta, objekt poprima i karakter turističkog 
centra kojemu će gravitirati sva naselja na 100 i više km udaljenosti. 
Ne zaboravlja se ni na domaću faunu. Umjetna gnijezda i hranilišta 
za ptice, ograđeni prostori za jelene i srne, labudovci, te slobodno kre- 
tanje paunova, vjeverica i ostalih životinja oživit će to mjesto i omo- 
gućiti svakome da uživa prirodu u punoj mjeri. 





Uz veliko jezero bit će najmoderniji restoran — upola nad vodom, 
a uz Dravu i nad njom riblji restoran u kojem će se moći dobivati 
specijaliteti Zagorja i Podravine. Posebna je zanimljivost Sojeničko 
jezero sa tri sojenice, građene bez suvremene tehnike, bez čavala i 
blanje, naoko slične ali ipak različite. Prva ima uređaj onog doba sa 
ognjištem na kojem ribiči mogu sami sebi prirediti ribu i ostalo; u 
drugoj se posjetioci poslužuju specijalitetima starih Slavena, a u trećoj 
je moderni priručni buiiet. 

Dravski park treba da bude zanimljiv i ljeti i zimi. Teško je na- 
brojiti sve mogućnosti koje pruža takav objekt: ljetno kazalište, razne 
priredbe, plesovi, proslave, sijela, zimi napose klizanje, sanjkanje i 
skijeringi itd. itd. 

S obzirom na postavljenu tematiku biljni sastav treba prilagoditi 
budućem stanju, u vezi s naukom o biljnim zajednicama i s budućim 
pedološkim prilikama. Na prvom je mjestu autohtona flora, a vrtlarsko 
se bilje iskorišćuje za stvaranje ugođaja i općenito za pojačanje karak- 
teristika krajobraza. Glavna tema u prostoru — koja se ponavlja — 
jest Populus alba, naravno u raznim obradama. U načelu se nije išlo 
za tim da se stvori perivoj s vrtlarskim bravurama nego za stvaranjem 
svježeg krajobraza s raznim objektima za razonodu uz osnovnu biljnu 
tematiku Populus alba. 

Poseban problem bilo je uklanjanje komaraca sa tog prostora, Već 
se u 1961. godini osjećao izvanredan preokret nakon prvih tehničkih 
zahvata. Dravski park nije ostao na projektima, on se već drugu go- 
dinu gradi, a nacrti se sve dalje razrađuju, pa se već danas naslućuju 
veliki travnjaci, vizure, svježina događaja. Treba se ipak strpiti još 
nekoliko godina da se taj objekt bolje sagleda i započeto djelo u cje- 
lini ostvari. 


Idejni nacrt sojenica na Sojeničkom jezeru Osnova: Kani-Pintek 


SELE Pedi 








Planiranje zelenila grada 
Ing. MIRA WENZLER | 


Uloga zelenila u gradu i njegovoj okolici danas je više nego ikada 
pozitivno ocijenjena i planiranje zelenila u rekonstrukciji i preraštaju 
starih gradova ili podizanju novih predstavlja značajan zadatak u okvi- 
ru kompleksnih urbanističkih rješenja perspektivnih razvoja pojedinih 
gradova. 

Da bismo dobili sažetu preglednu sliku značaja zelenila u gradu, 
navest ćemo ukratko osnovne funkcije zelenih površina grada: 

1. pozitivna uloga zelenila u higijensko-sanitarnom smislu — mi- 
kroklimatski i makroklimatski regulator: ublažavanje temperaturnih 
ekstremnosti, zaštita od vjetrova, održavanje povoljne vlažnosti u 
zraku, zaštita od aerozagađenja, smanjivanje postotka prašnih čestica 
u gradskom zraku i drugo; 

2. značenje zelenih površina kao terena za rekreaciju gradskog 
stanovništva u raznim oblicima — dječja i sportska igrališta, odmor i 
šetnja u parkovima i šumama grada, kulturno-zabavni centri u zele- 
nilu i drugo; 

3. važnost zelenila kao likovnog elementa u komponiranju grad- 
skih prostora u većim i manjim mjerilima — od centralnih reprezen- 
tativnih trgova, skverova i bulevara do intimnih vrtova obiteljskog 
stana — i motiva harmoničnog uraštanja grada u tonove pejzaža; 

4. privredno značenje gradskog zelenila, koje se izražava direktno 
— kod prigradskih voćnjaka i vinograda, rasadnika i sl. — ili indi- 
rektno kao povećanje turističke atraktivnosti grada, radne sposobnosti 
stanovništva i drugo. 

Potreba za zelenilom varira u pojedinim gradovima. Planiranje 
sadržaja i veličina zelenih površina u okviru plana perspektivnog raz- 
voja pojedinog grada zavisi od brojnih elemenata lokalnog i regional- 
nog značenja. Temeljni elementi koje treba uočiti kod određivanja 
karaktera i veličina zelenih površina u jednom gradu su ovi: 


geografski 

geo-pedološki 

demografski 

tip stanovanja 

tip privrede 

kvaliteta užeg i šireg gradskog pejzaža 

veličina gradskog područja i šire gravitacione zone 

kvaliteta i kvantiteta postojećeg zelenog fonda grada 

ekonomika osnovnih investicija i održavanja planiranog zelenila. 


Svaki od tih elemenata traži raščlanjenje s obzirom na utjecaje 
u higijensko-sanitarnom, rekreativnom ili privrednom smislu. Naj- 
značajniju ulogu u životu grada ima grupa zelenih površina općeg — 
javnog korištenja, te njeno planiranje predstavlja osnovni zadatak kod 
projektiranja mreže zelenila grada, time da je veličina i disperzitet 

zelenila ograničenog korištenja (npr. obiteljski vrtovi, bolničko zele- 
nilo i sl.) također od velike važnosti. 

Prije određivanja konkretnih veličina, sadržaja i lokaliteta zelenih 
površina (zaštitnog zelenila, parkova, rekreacionih zona) za planirani 
grad neophodno je odrediti okvirne normative zelenila. Na određivanje 
ukupnog okvirnog normativa zelenila utječu svi gore ukratko navedeni 
elementi kao i njihov međusobni odnos. Oni također dirigiraju normi- 
ranje pojedinačnih kvaliteta unutar okvirne veličine zelenih površina 
grada, a prema stupnju važnosti pojedinih funkcija zelenila. 

I sadržajni oblici i normativne veličine zelenila variraju u raznim 
zemljama. Navest ćemo nekoliko primjera kategorizacije zelenih povr- 
šina grada i njihova normiranja u okviru urbanističkog planiranja per- 
spektivnih razvoja gradova. 

U SSSR-u su postavljeni ovi granični normativi: 


1. autor Davidovič: 

a) za manje gradove, za gradove s lošim klimatskim uvjetima za 
razvoj zelenila, u starim gradovima s ograničenom mogućnošću rekon- 
strukcije 5—7 m? po stanovniku, 

b) u velikim novim i starim gradovima, kod normalnih klimatskih 
uvjeta i prostornih mogućnosti 9.—10 m? po stanovniku, 

c) u pojedinim slučajevima (turistička mjesta, lječilišta) 15 m? po 
stanovniku. 

Ovdje nisu uračunate površine ograničene upotrebe: blokovsko 
zelenilo, školsko, bolničko i sl. Vangradsko zelenilo tipa park-šuma, re- 
kreativnih obalnih područja ograničeno je minimumom od 10 m? po 
stanovniku. 


2. Autor Stramentov — Planirovka gorodov — daje ove normative: 


a) veliki gradski zabavni parkovi 8 — 6 m//st. 
b) razni nasadi općeg korištenja skverovi; 

dek. zelenilo, igrališta i drugo 5,9— 3,0 m?/st. 
c) ulični nasadi 4 —1 


Ukupno 27,56—15,5 m?/st. 


Ovdje nisu uračunate zaštitne zelene površine niti šume vangrad- 
skog zelenila. 
3. Sch&nbohn — Richtzahlen fiir den Bedarf an Griinnflichen in 
deutschen Stadten — daje kao osnovne okvirne veličine ove: 
a) površine po vrtovima (Kleingartenland) oko 30 m?/stan. 
b) rekreativne površine treba da sadrže ne manje od 20 m?/stan., s 
time, da je međusobni odnos šuma i velikih parkovnih površina 
gradskih vrtova i reprezentativnih dekorativnih površina 15:3:1 


Igrališta i sportske površine treba da se kreću unutar veličina: 


a) za malu djecu 0,5 m?/stan. 
b) za veću djecu 0,5 = 
c) za mladež 1,0 i. 
d) veliki sportski centri 2,0 I 
e) kupališna područja u prirodi 1,0 5 


4. U okviru rada komisije za planiranje regiona Pariza dani su 
okvirni normativi za planiranje zelenila Pariza. 


(Presidence M. Jenry Puget): 


vrste zelenila potrebe po stanovniku 
1. dječji vrtovi 1 m? 
2. sportske površine 4 _m? 
3. parkovi i vrtovi 4,5 m? 
4. šume, površine za igru 10 


Ukupno 19,5 m?/stan. 


5. Za planiranje rekreacionog sistema National Recreation Associ- 
ation — USA postavila je ove okvirne normative: 
a) za većinu gradova treba omogućiti 1 acre parkova i rekreativnih 
površina na 100 stanovnika (40,47 mž/stan.) 
b) od toga je potrebno da 1/4 površine omogućuje aktivnu rekreaciju 
C) prigradske šume treba da su u površinama najmanje 1 acre na 100 
stan. (40,47 m?/stan.). 


6. Prijedlog dan na Savjetovanju stalne konferencije gradova, 
je ovaj: 

normativ za unutargradsko zelenilo je 25 m?/stan., s tim, da se za 

gradove na rijekama ili gradove u pejzažu koji je bogat zelenilom 

normira do minimuma 15 m?/stan. 

Beogradski normativ kreće se 25—27 m?/stan. Ovdje nisu uraču- 

nate veličine vangradskog zelenila, koje su vrlo visoke — preko 

150 m?/stan. 

Prijedlog za razdiobu unutargradskog zelenila (ing. Krstić — Hor- 

tikultura 1959.) je ovaj: 


1. zelenilo aktivne rekreacije 45% odnosno 11,25 m? 
2. za zelenilo pasivne rekreacije 45% 2 11,25 m? 
3. za razne druge zelene površine 10% ŽZ0 


Ukupno 100% 25  m?/st. 


Iz navedenih primjera vidljivo je da postoje znatne razlike u veli- 


činama planiranja zelenila. Ukupna vrijednost je varijabilna ali nikad 
ne prelazi minimum od 7—8 m? po stanovniku za zelene površine unu- 
targradskog karaktera, dok maksimum dostiže oko 40 m? po stanovniku. 

Većina naših i svjetskih gradova ima danas mnogo manje zelenih 
površina od planiranih normativa, koji su dani kao minimum potrebnih 
zelenih površina pojedinog grada. Međutim u mnogim zemljama kao i 
kod nas osjeća se ubrzani tempo izgradnje zelenila sa željom da ono 
pridonese optimalnim uvjetima života u gradskim aglomeracijama. 

Zanimljivo je uspoređivati planirane veličine zelenila u urbani- 
stičkim rješenjima pojedinih naših gradova (Beograd, Sarajevo, Za- 
greb i dr.) kao i njihov odnos prema danas postojećem fondu zelenila. 
Ovu opširnu materiju bilo bi potrebno obraditi u jednom drugom napisu 
u okviru razmatranja opće problematike zelenila naših gradova. 

Mjesto i tretman zaštite prirode u društvu 


(Zaštita biljnog pokrova na Marjanu — Split) 
Prof. ing. PETAR MATKOVIĆ 


1. Pogledi na opće probleme zaštite 


Atomsko doba naše epohe u razvitku društva odlikuje se dosada u historiji 
besprimjernim razvitkom čovječanstva na svim poljima ljudske djelatnosti sa 
upravo gigantskim ritmom napretka tehnike, nauke, kulture, privrede... Da- 
našnji se čovjek obilno koristi rezultatima tog napretka i želi postignuto blago- 
stanje, sreću i zadovoljstvo trajno i u miru uživati. 

Niču kao gljive poslije kiše na dosadašnjim pustopašicama novi supermo- 
derni gradovi, naselja, nuklearni reaktori, nova industrijska postrojenja, gigant- 
ske elektrane, razvija se moderna intenzivna poljoprivreda, brojni fakulteti, 
kulturne institucije, škole itd... Opći društveni život obogaćuje se dnevno 
sve novim i novim dostignućima postignutim intelektom i radnim rukama 
čovjeka. 

U tako snažnom napredovanju, osvajanju i potčinjavanju prirode čovjek 
koji je, s obzirom na postignuti napredak, prisiljen za sebe graditi gusta moderna 
naselja, mjesto da se oslobađa okova artificijelnosti, postaje sve više i više žrtva, 
pravi rob, svog napretka, izoliran od prirode i svega onog prijatnog što život 
u prirodi pruža. To se svakim danom sve drastičnije nepovoljno odrazuje na 
njegovo zdravlje i zadovoljstvo u životu. Izgubljen slobodni život u prirodi želi 
kompenzirati podizanjem parkovnih nasada koji su uvijek nedovoljni. Pokušava 
u svojim nastambama zarobljavanjem ptica pjevica u kaveze, ukrasnih biljaka 
u loncima i sl. dočarati i nadomjestiti izgubljeno, ali bez pravog uspjeha. Glad 
za prirodom i slobodnim životom u njoj sve se više osjeća, to više što je čovjeku 
u gradu »tjesnije«. Takve situacije dopunjene odgovarajućom psihologijom obli- 
kuju stavove prema prirodi, ona se promatra sada drugim očima, ne više kao 
predmet osvajanja i zarobljavanja nego u smislu njezine zaštite, unapređenja, 
njezina racionalnog (!) korištenja u rekreacione i druge slične svrhe. Posebno 
značajni prirodni predjeli, specijalni lokaliteti, koji se odlikuju izvanrednim 
prirodnim ljepotama i osobitim znanstvenim značenjem, zaštićuju se, podu- 
zimaju se potrebne akcije za njihovo konzerviranje, unapređuju se raznim kul- 
turnim i biomeliorativnim zahvatima, organiziraju se za što prijatniju i uspješ- 
niju razonodu, šetnju, kupanje, za uživanje čistog šumskog zraka, za duševno 
i tjelesno osvježavanje u tišini i ljepoti prirode... 

U izloženom društvenom dinamizmu funkcija se organizacije zaštite prirode 
mijenja i prilagođuje stvarnom razvitku društva. Zaštita je prirode u prošlosti 
imala više akademski karakter, i uz ostale tadašnje zadatke u prvom planu je 
bio znanstveno-istraživalački moment, prirodni spomenici i znamenitosti su se 
konzervirali i nastojali očuvati često u nekom apstraktnom višem smislu, kao 
stručnom, nacionalnom i sl. Suvremena zaštita prirode sistematizira i povezuje 
te zadatke sa životom koji pulsira, ona se demokratizira, obogaćuje se novim 
zadacima. Uz druge, sve se više ističe važan rekreativni moment: što razumnije i 
intenzivnije iskorišćivanje zaštićenih prirodnih ljepota za odmor i razonodu 
(Plitvice, Mljet, Medvednica, Marjan itd...). To je i biološki potpuno pravilno, 
jer je čovjek sastavni i integralni dio prirode s kojom čini nerazrješivu cjelinu 
i jedinstvo. Zato suvremena služba zaštite prirode postavlja čovjeka u središte 
svih svojih djelatnosti. 

Organizacija zaštite prirode obogaćena izloženim novim kvalitetama do- 
biva snažniji ritam svoga razvitka, dobiva adekvatni društveni smisao, demo- 
kratski pečat i tačno dimenzionirani sadržaj rada, dobiva napokon objektivno 
značenje odgovarajuće društvene kategorije koja je u administrativno-pravnom 
pogledu definirana pozitivnim zakonima i u djelovanju Zavoda za zaštitu pri- 
rode kao republičkog organa zaštite. Tako zaštita prirode postaje briga cjelokup- 
nog društva, ne samo u smislu očuvanja, zaštite, konzerviranja i znanstvene 
obrade prirodnih ljepota i znamenitosti, nego još i više, u smislu njihovog una- 

pređenja, obogaćenja novim odgovarajućim uređajima i napravama s namjerom 
da čovjek u njima nađe istinsku rekreaciju, osvježenje i oplemenjivanje novim 
sadržajem prirodnih slika, koje će ga ispuniti ugodnim doživljajima, osloboditi 
raznih psihičkih preokupacija itd... 


Sada ta važna društvena problematika dobiva društvenu garanciju da će 
prirodne ljepote i znamenitosti biti očuvane, osiguravaju se uvjeti za njihovo 
sistematsko unapređenje i, na kraju, dobivaju na društvenoj skali valorizacije, 
adekvatno svojem objektivnom značenju, punu znanstvenu, estetsku i rekrea- 
tivnu vrijednost. Zaštita prirode dalie nalazi svoj puni sadržaj kao društveno 
važna institucija, koja se razvija u skladu s dinamičkim ritmom razvitka dru- 
štva, postaje suvremena i čvrsto povezana s društvom, postaje funkcionalni 
odraz sredine i vremena u kojem djeluje. Kratko rečeno, zaštićene prirodne 
znamenitosti povjeravaju se na čuvanje, zaštitu i korištenje čitavom narodu, 
što je sigurno danas jedino ispravno. 


Obrađena gledanja na ovu problematiku traže cjeloviti tretman zaštićenih 
objekata, gdje imaju živog interesa razne ljudske djelatnosti. Da bi se takav 
objekt pravilno obradio u uređajnom elaboratu i koristio bez oštećivanja, treba 
ga u organskom sklopu zaštitnog plana tretirati sa stanovišta gdje su poštivane 
i usklađene raznolike zakonitosti brojnih društvenih službi kao urbanizam, eko- 
nomika, hortikultura, šumarija, turizam, arhitektura, prirodne znanosti, histo- 
rija, druge zainteresirane nauke i ostale društvene kategorije. Konačno, poslije 
završetka izloženih radnji na razradi općeg zaštitnog plana radovi se nasta- 
vljaju u jedinstvenoj operativnoj službi administrativno-upravne organizacije 
na samom terenu. 


2. Poluotok Marjan integralni zaštitni objekt prirode 


Na određenim načelima, kao opći primjer, postavila se zaštita 
prirodnih objekata poluotoka Marjana sa svom svojom zanimljivom 
kompleksnom problematikom na pretpostavci da sličnih zaštitnih re- 
kreativnih problema ima mnogo oko naselja i gradova u raznim dije- 
lovima FNRJ i da će ova studija korisno poslužiti za rješavanje 
tih složenih problema današnjice. 

Marjan je zanimljiv i sa stanovišta historije zaštite prirode u 
našoj zemlji, jer je on jedan od prvih prirodnih spomenika na kojemu 
je društvo organizirano primijenilo načelo zaštite prirode. Naime, ak- 
tom C. K. Namjesnika Handela u Zadru, broj 18.000/VIII odobreno je 
osnovano društvo »Marjan« u Splitu, »... da društvo »Marjan« u 
Spljetu postoji po ovim pravilima svjedoči se u smislu 8. 9 zakona 
15. studenoga 1867. D.Z.L. — Br. 134« — Zadar, dne 27. svibnja 
1903. godine. Zanimljiv je i zadatak osnovanog društva: 

»ČI. 2. — Svrha je društva uregjivanje i poljepšavanje u prvom 
redu Marjana, zatim grada i okolice, te unapregjivanje osjećaja i 
smisla za prirodne ljepote kao sredstvo za tjelesni i estetični uzgoj.« 

Čitav član klasičnom jednostavnošću formulira prihvatljive po- 
glede o zaštiti prirode, njenom korištenju u rekreativne svrhe tjeles- 
nog i duševnog osvježenja čovjeka u prirodi. 

Poluotok Marjan predstavlja jedan polivalentni prirodni, kulturni 
i privredni objekt pun najkvalitetnijih raznolikih ljepota i rijetkosti, 


kulturno-historijskih spomenika, velikih turističkih i rekreativnih at- 





Pogled na poluotok Marjan 





raktivnosti. Iako Marjan ima takvo značenje, i usprkos činjenici da u 
njegovoj neposrednoj blizini od davnina živi i buja snažni gospodar- 
ski i kulturni centar Split, da se osobito u posljednjem stoljeću oba- 
vljala na njemu živa hortikularno-urbanistička aktivnost radi ure- 
đenja i poljepšavanja, ipak, za čudo, na poluotoku do danas nije 
izvršena stručna, sistematska valorizacija, koja je temelj svake akcije 
zaštite, bilo kakvog korištenja ili djelovanja. 

U organski sklop tih pitanja prvenstveno dolazi razrada proble- 
matike zaštite Marjana u cijelosti. Jer zaštita žive i nežive prirode, 
pejzaža, pojedinih važnih i iznimno lijepih ambijenata, parkovnih 
scenarija i spomenika usko i funkcionalno je povezana za efikasno 
osiguranje trajnog čuvanja poluotoka, njegovog pravilnog unapređe- 
nja u svim smjerovima i razumnog korištenja na onim linijama, koje 
u estetskom, znanstvenom i rekreativnom pogledu karakteriziraju 
ovaj osebujni i lijepi prirodni objekt. 

Tako postavljen problem zaštite Marjana ima objektivno pravilnu 
i ozbiljnu platformu tretiranja na kojoj se ta problematika pojavljuje 
cjelovito, sveobuhvatno a najuže povezana s okolicom čije su prirod- 
dne, historijske i druge koordinate usmjerile konkretan razvitak i 
postojanje Marjana do danas. Parcijalno zahvatiti, razdijeliti, atomi- 
zirati u sitne detalje, odijeliti od dnevnog pulsiranja života ta pitanja 
bilo bi sigurno pogrešno u osnovi. Iz takvih stavova rezultirali bi 
pogrešni zaključci i isto tako pogrešni operativni zahvati kako je 
često bio slučaj u prošlosti. 

Mnogim argumentima mogla bi se dokazati ispravnost navedenih 
tvrdnji. Dovoljno je istaknuti samo jedan primjer, koji će potpuno 
rasvijetliti izložene stavove o načinu organizacije zaštite marjanskog 
poluotoka: 

Marjan je jedino veliko i pravo rekreativno područje u urbani- 
stičkom sklopu velikog industrijskog grada. Samo na njegovim sje- 
vernim padinama nađe se često ljeti u jednom danu na zajedničkom 
kupanju i više od 12.000 kupača — na potezu kraćem od tri kilometra 
— na 1 m 4 kupača! — Ta činjenica precizno dimenzionira značenje 
Marjana za Split u pogledu njegova vrlo intenzivnog korištenja kao 
park-šume, kupališta, izletišta, šetališta itd. Velika frekvencija ljudi 
na nekom rekreativnom objektu svugdje traži iznimnu i jedinstvenu 
organizaciju zaštite, ako se hoće imati objekt u trajnoj rekreativnoj 
produktivnosti i korištenju. Ako bi se dakle, taj zbilja važni problem 
Marjana tretirao sam za sebe, i ako bi se samo njemu posvećivala 
najveća pažnja, to bi se sigurno negativno odrazilo na čitavom po- 
luotoku. 

Ta velika važnost Marjana za njegovu okolicu neodgodivo zahti- 
jeva uz energičnu akciju opće i potpune zaštite, te odgovarajućeg 
unapređenja, i određeni postupak u primjeni zaštitnih mjera koje mo- 
raju imati stalan i trajan karakter. Povremenost zaštitnih akcija, 
strogo odvajanje važnih od nevažnih zaštitnih kategorija na poluotoku 
vodilo bi postepenom i potpunom uništenju svega lijepoga i zname- 
nitoga na njemu, osobito propasti biljnog pokrova, za što imamo mno- 
g0 primjera. 

Postoje još neki elementi o kojima treba voditi računa. Razrada 
problema zaštite Marjana ima se upotpuniti tako da se u jedinstveno 
postavljenom zaštitnom planu još registriraju posebno određene i 
važne prirodne, historijske, rekreativne i druge kategorije na poluo- 
toku s njihovim specifičnim tretmanom, načinom i intenzitetom mo- 
gućeg iskorišćivanja, kao svojstveni ambijenti, posebno značajni pej- 
zaži, različiti prirodni i drugi rariteti, znamenitosti žive i nežive 
prirode, historijski, naučni i drugi spomenici, turističko-ugostiteljski 
etablismani, kupališta itd., ali isključivo u smislu što efikasnije 1 in- 
tenzivnije zaštite, njege i unapređenja što je objektivno potrebno tim 
objektima. 

Prema tome, zahvati zaštite poluotoka Marjana imaju se provesti 
u njegovoj kompleksnoj i isključivoj integraciji u jedinstvenom planu 
koji će obuhvatiti svu njegovu problematiku kao zaštitno-rekreativnog 
objekta. | 


3. Suština problematike zaštite biljnog pokrova na Marjanu sa izvr- 
šenom valorizacijom zaštićenih biljnih kategorija 


Dosljedno obrađenim načelima postavljena organizacija zaštite 
poluotoka Marjana u daljnjoj razradi bit će aplicirana isključivo na 
zaštitu biljnog pokrova kao organskog dijela zamišljene jedinstvene 
kompleksne uređajne osnove zaštite prirodnog spomenika Marjana. 


Vegetacija kamenih 
stijena Sv. Jerolima 
— detalj. (Centaurea 
ragusina, Inula 
candida, Agave 
americana 


Snimak: Matković 





Okomite 
stijene Sv. 
Jerolima 


Snimak: 
Matković 





Marjan po vegetacijskoj pripadnosti i fizionomiji biljnog pokrova 
dolazi u sklop zone eumediteranske vegetacije na našoj obali i u fito- 
cenološkoj obradi karakteriziran je vegetacijskim razredom medite- 
ranskih zimzelenih šuma i šikara tvrda lišća — QUERCETALIA ILI- 
CIS Br.-Bl. u čitavom nizu degradacijskih stupnjeva ove mediteranske 
vegetacije kao diferencirane makije, garizi, dalmatinske kamenjare 
itd. Klimatogena vegetacija izloženih šuma i makija zimzelenog pojasa 
definirana je istočnojadranskom biljnom asocijacijom jadranskih šu- 
ma i makija česmine — ORNETO — QUERCETUM ILICIS H-ić sa 
svojim karakterističnim biljnim elementima. 


Pravilno razrađivanje ovog fito-zaštitnog problema na obrađenim 
načelima postavlja ekskluzivnu zaštitu svih biljnih elemenata koji 
baš spontano ulaze u sklop ove mediteranske vegetacije, radi očuva- 
nja autohtonog karaktera i specifične fizionomije ove vegetacije kao 
realno zanimljive prirodne značajke područja biotopa, kojemu Marjan 
pripada. Uz zaštitu marjanskih fitocenoza potrebno je također uzeti 
u postupak zaštite rijetke ukrasne domaće i egzotične biljke u grupnom 
i soliterskom sastavu, skupine biljaka koje tvore estetske i usklađene 

prirodne slike, izrazito pitome autohtone pejzažne scenarije i sl. Bio- 
meliorativni postupak za zaštićene objekte izostavljen je zbog opšir- 
nosti materije. 

Konkretno efikasnu i intenzivnu zaštitu i njegu trebaju ovi 
objekti: 

1. Općenito treba podvrći zaštiti svu autohtonu vegetaciju, ukras- 
nu i plemenitu domaću i egzotičnu floru na čitavom području Mar- 
jana. 

2. Radi zaštite pitomog marjanskog pejzaža treba zabraniti sječu 
drvenastih biljaka, dendro-flore, s dijelom kulturnih biljaka koje flor- 
nogenetski pripadaju mediteranskom biljnom elementu, kao maslina 
— Olea europea L., smokva — Ficus carica L., bajam — Prunus com- 
munis (L.) Arcang. (subspontan), lovor — Laurus nobilis L., rogač — 
Ceratonia siliqua L. itd. Zabraniti treba svako sakupljanje i odno- 
šenje kamenja, rušenje suhozidova, kopanje i odnošenje zemlje, svo- 
jevoljne izmjene kultura itd... 

3. Odgovarajućim mjerama treba zaštititi uži pojas čitave obale 
koja okružuje poluotok, oko 7 km, s pripadnom halofitnom i drugom 
florom i vegetacijom, od propadanja i naročito od antropogenog uni- 
štavanja (nesavjesni kupači i šetači). 

4. Zaštititi treba parkovne nasade uz obalu južno i oko ceste 
Sustjepan — Institut za oceanografiju i ribarstvo kao vrijedni do- 
kument rezultata domaće hortikulture iz prošlosti i danas. 

9. Zaštitnim mjerama treba obuhvatiti prekrasnu grupu odraslih 
bajama — Prunus communis (L.) Arcang. — kod šumarske škole i na 
predjelu »Sedlo« zajedno sa skupinom domaćih tvrdolistača . koje 
rastu u blizini. 

6. Na sjevernoj strani Marjana uz samu glavnu saobraćajnicu 
zapadnije od Špinutskih vrata postoji vrlo rijetki lokalitet biljke 
mriža — Poterium spinosum L. koja raste u svega desetak grmova 
oko ceste — izložen je uništavanju i propadanju. Biljka je, po Petteru, 
1832. godine još rasla u Splitu na Sustjepanu i Bačvicama, ali je pot- 
puno uništena. 

7. U predjelu Bena treba zaštititi drvored i nekoliko solitera: 
 Cedrus deodara Loud. — himalajski cedar, Cedrus libani Loud. — liba- 
nonski cedar, koji predstavljaju uspjele egzotične nasade, a osvje- 
žavaju okolnu monokulturu Pinus halepensis Mill. — bilobor, te jedi- 
na dva primjerka na Marjanu tetraklinovaca — Tetraclinis articulata 
Mast (= Callitris quadrivalvis Vahl.) i nekoliko egzotičnih borova 
Josipa Sabina — Pinus sabineana Dougl. 


8. Imaju se posebno zaštititi i njegovati najbolje sačuvani ostaci 
autohtone vegetacije u predjelu Bena do Rta poluotoka, koja po biljnoj 
fizionomiji pripada regresivnom stadiju vegetacije zanimljivih ja- 
dranskih gariga (Garrigue) u asocijaciji kretskih bušina — ERICETO 
— CISTETUM CRETICI H-ić i njegovom faciesu kretskih bušina 
i bilobora — ERICETO — CISTETUM CRETICI PINOSUM HALE- 


PENSIS H-ić. Ovo je vrlo značajna fitocenoza za razvitak čitavog 


14 


Pogled na ve- 
getaciju Marja- 

biljnog pokrova poluotoka na planu daljnje degradacije ili sukcesije 
vegetacije zbog čega je na Marjanu biološki najvrednija. 

9. U predjelu Kašjuna neposredno uz more nalazi se vrlo strmi i 
trošni fliš koji je izložen snažnoj eroziji zbog destruktivnog djelovanja 
atmosferilija i razorne dinamike mlataranja mora. Na tim strminama 
raste kraj nje biološki otporna, u iznimno teškim životnim uslovima, 
oskudna halofitna flora i biološki posebno važna vegetacija viših 
biljaka grebenjača CRITHMO — STATICION Mol. — i biljna asoci- 
jacija jastučastog trpuca i mrežice — PLANTAGINETO — STATI- 
CETUM CANCELLATAE H-ić. Ovu edafsku specifičnost i dragocjenu 
vegetaciju flišnih rivina treba efikasno zaštititi i sačuvati. 

10. U parku Instituta za oceanografiju na samom rtu Marjana n»a- 
lazi se kultivirana skupina zanimljive kalifornijske egzote kazuarina 
(nazvana sicilijanski čempres) — Casuarina equisetifolia L. — koja 
propada i treba je zaštititi. 


ak 


11. Najdekorativnija grupa dvorednih piramidalnih čempresa — 
Cupressus sempervirens L. var. pyramidalis (Targ. Tozz.) Nym. na 
Marjanu rastu na glavnoj cesti u predjelu Kašjuna, pa ih treba zaštititi. 

12. Predio Banbine glavice sa pripadnim okolišem traži ozbiljnu 
zaštitu radi očuvanja autentičnog kompleksnog prirodnog ambijenta 
ovog vrijednog spomenika prirode kao izvanredno povoljne podloge 
za budući mediteranski botanički vrt koji će se na ovom prostoru 
razvijati. 

13. Na glavnoj saobraćajnici na Mejama ima se zaštititi prekrasni 
drvored česmina — Quercus ilex L. — koji ulazi u red najljepših 
česminovih drvoreda na Jadranu. 

14. Posebno treba floristički zaštititi parkove Sustjepana, Ka- 
šteleta, galerije Meštrović, te jedinstveni primjerak andaluške jele — 
Abies pinsapo Boiss., nekoliko primjeraka rijetkih čičimaka — Zizyp- 
hus jujuba Mill. i dr. 

19. Prve zasađene biloborove — Pinus halepensis Mill. u predjelu 
Jevrejskog groblja, Sv. Nikola kao spomen-sastojinu prvog pošumlja- 
vanja na Marjanu iz godine 1822. — treba zaštititi i adekvatnim bio- 


Botanički vrt na 
Marjanu 


Snimak: Matković 

meliorativnim mjerama njegovati. Akciju je poveo poznati splitski 
prirodoslovac profesor Juraj Kolombatović. 

16. U predjelu Jevrejskog groblja na južnim padinama poluoto- 
ka treba zaštititi zanimljivu populaciju amerikanske agave — Agava 
americana L. — nazvanu »šćilet«. Ovaj biljni inostranac i izraziti kse- 
rofit tako se savršeno prilagodio marjanskom staništu da čak na svo- 
me području potiskuje autohtonu marjansku floru. Vrijedna je zaštite 
zbog svoga osvježujućeg egzotičnog karaktera u park-šumi, estetskih 
kvaliteta, i kao primjer izvanredne aklimatizacije. 

17. Slikoviti i značajni najstariji marjanski piramidalni čempres 
— Cupressus sempervirens L. var. pyramidalis (Targ. Tozz.) Nym. kod 
crkvice Sv. Nikole, koji decenijima daje karakterističan pečat čita- 
vom okolišu, ima se odlučno zaštititi. Na istom predjelu, nešto zapad- 
nije, ispod ceste treba zaštititi kao rijedak na Marjanu prirodni loka- 
litet mirte — Myrtus communis L. od koje je ostalo još svega nekoliko 
samoniklih polugrmova na vrlo strmoj flišnoj podlozi. 


18. Čitav okoliš Prvog vrha Marjana treba posebno zaštititi zbog 
veoma teških ekoloških, posebno geoloških, uvjeta (pločasti trošni vap- 
nenac) u kojima živi ta vrlo kržljava vegetacija sa glavnim flornim 
elementom biloborom — Pinus halepensis Mill. K tome je Prvi vrh 
važni promenadni i znanstveni punkt poluotoka, na kojemu se nalazi 
Prirodoslovni muzej, zoološki vrt, Meteorološka stanica, ugostiteljski 
objekt... 


19. Kod Kaštelanske vidilice treba zaštititi lijepo uzrasle visoke 
egzotične biljke i zaostale unikate nekadašnje samonikle marjanske 
flore i to: E 


skupinu odraslih cedrova — Cedrus deodara Loud. — himalajski 
cedar i Cedrus libani Loud. — libanonski cedar, 

dva velika primjerka planike — Arbutus unedo L., 

jedini primjerak tršljike — Rhamnus alaternus L., 

nekoliko primjeraka velikih česmina — Quercus ilex L., 

nekoliko odraslih pinjola — Pinus pinea L., 


jedan potisnuti »zastarčeni« rijetki primjerak hrasta medunca — 
Quercus lanuginosa Thuill., 

najljepši primjerak visokog piramidalnog čempresa zasađenog u 
čast dugogodišnjeg predsjednika društva »Marjan« dra Šimuna Tu- 
dora. Čempres je Cupressus sempervirens I. var. pyramidalis (Targ. 
Tozz.) Nym. u čistoj piramidalnoj liniji. . 

20. Na najvišem vrhu Marjana Telegrinu treba zaštititi sav zna- 
čajni biljni pokrov ovog područja s veoma teškim životnim uslovima, 
i to: 

posebno na samom prostranom platou tri karakteristična bilobora 
— Pinus halepensis Mill, 

zapadnije od platoa dva horizontalna čempresa -— Cupressus 
sempervirens L. var. horizontalis Gord, koji su obrasli značajnom 
mediteranskom autohtonom povijušom tetivikom — Smilax aspera L., 

još zapadnije od platoa skupinu pinjola — Pinus pinea L., 

veću grupu horizontalnih čempresa — Cupressus sempervirens L. 
var. horizontalis Gord. kao poštovanja vrijedan dokument izvanrednog 

prilagođivanja ovog bilja na siromašne kraške pločaste i škrapaste 
vapnene terene oko Telegrina, koje sa toliko ljepote i skladnosti upot- 
punjuje. 

21. Botanički vrt kod vile Badovinac treba zaštititi, osnažiti i 
unaprijediti kao veoma solidnu jezgru za podizanje Mediteranskog bo- 
taničkog vrta koji je lociran u predjelu Banbina glavica — Sv. Jere. 
Isto takav tretman treba primijeniti na vrijedni botanički vrt i arbo- 
retum Šumarske škole u Špinutu. 

22. Zaštititi ostatke ostataka bivše autohtone klimatogene vege- 
tacije jadranskih šuma i makija česmine — biljna asocijacija ORNETO 
— QUERCETUM ILICIS H-ić — koja se zadržava u visokim pojedinač- 
nim stablima i grupnim grmastim izdanačnim česminama — Quercus 
ilex L. — u predjelu Sedlo, Aržićevo, Cokino. Osobito izdanačke 
česmine imaju poseban biološki i hortikulturni značaj na tim strmim 
krševitim i terasastim terenima. One su tako diskretno, tako lijepo 
obukle i ukrasile kamene gudure uz samu pješačku cestu da su stvo- 
rile jedinstveni estetski ugođaj i posebnu ljepotu ovog ambijenta, 
možda jednog od najljepših na čitavom Marjanu. 

23. U širem znanstvenom i estetskom smislu znamenita autohto- 
na vegetacija biljaka stjenjača, koja raste na okomitim i impozantnim 
liticama nazvanim Jerolimske i Šantine stine, ima se najekskluzivnije 
i s osobitom pažnjom zaštititi i tretirati. Ta kamena kosa dugačka oko 
1 km, visoka prosječna oko 50 m, s nadmorskom visinom od 147 m, 
udaljena zračnom linijom od mora nešto više od 100 m, rijedak je i 
skupocjeni prirodni fenomen koji je u botaničkom smislu najvredniji 
i sigurno najljepši predio Marjana pun neopisivih doživljaja ljepota 
što ih samo može priroda pružiti. . 

Taj dragocjeni biljni dokumentacioni materijal, koji se od iskona 
nalazi na ovim impresivnim Jerolimskim pećinama, sačuvan je sret- 
nim prilikama konfiguracije terena kroz historiju od destruktivnog 
antropogenog utjecaja i prvoklasni je prirodni rezervat velike naučne 
vrijednosti. 

Na ovim vapnenim okomitim stijenama sa ekstremno teškim ži- 
votnim uslovima organizirana je osebujna i specifična biljna zajed- 
nica koju izgrađuju postojani biljni graditelji, tzv. svojstvene vrste, 
stanovnici tih okomitih gudura, i oni suštinski predstavljaju svojstve- 
ne vrste čudnovatih biljnih zajednica koje žive u zavidnoj slobodi 
od destruktivnog djelovanja čovjeka i životinja. To su izrazite ksero- 
fitske i halofitske biljne zajednice iz fitocenološke sveze zečine i 
prndelja CENTAUREO — CAMPANULION H-ić u asocijaciji jadran- 
skih vapnenih stijena i litica biljnog sastava bilušine i dubrovačke 
zečine INULETO — CENTAUREETUM RAGUSINAE, koje su suštin- 
ski siromašne biljnim vrstama, nešto su udaljene od mora i njegovog 
neposrednog djelovanja. U sastav ove vegetacije ulaze: 


Campanula pyramidalis L. — prndelj, 


Inula candida Cass. — bilušina, 
Centaurea ragusina L. ssp. euragusina Hayek. — dubrovačka 
zečina, 

Caparis rupestris L. — kapara, 

Phagnalon rupestre DC. — busina, 

Alyssum sinuatum L. — poljska gromotulja, 

Chrysanthemum  cinerariaefolium Vis. — buhač, 

Fumana ericoides Pau. et F. viscida Spach. — vrijesasta i popu- 
nasta sunčanica, 

Asplenium trichomanes L. — ženski sršaj, 

Micromeria graeca Benth, et M. juliana Benth. — grčki vrisić i 
bresina i dr. 


24. Sjeverozapadno od Sedla raste jedini veliki primjerak hrasta 
medunca — Quercus lanuginosa Thuill. (uz onaj »zastarčeni« kod Ka- 
štelanske vidilice) i treba ga zaštititi. 

25. Treba zaštititi svega nekoliko rogača — Ceratonia siliqua L. 
— u grmastom izdanačkom uzrastu, koji se uopće nalaze na Marjanu. 
Oni rastu na sjevernim padinama između Jevrejskog groblja i Marjan- 
skog vodovoda — pumpne stanice u Lisinskoga ulici. 


26. Spomen-čempres — Cupressus sempervirens L. var. pyrami- 
dalis (Targ. Tozz.) Nym. kod izloženog poprsja velikog splitskog pri- 
rodoslovca (prof. Jurja Kolumbatovića, prvog predsjednika društva 
»Marjan«) na Prvom vrhu Marjana treba zaštititi i odstraniti blize 
stablašice pajasena — Ailanthus altissima Siv., koje ga guše i koje će 

ga uništiti ako se ne odstrane. Obrađena florističko-vegetacijska valo- 
rizacija biljnog pokrova poluotoka Marjana radi zaštite suštinski 
bi reprezentirala najistaknutije biljno i pejzažno bogatstvo Marjana, 
koji na florističkom planu predstavlja prirodni spomenik savršene lje- 
pote i goleme znanstvene vrijednosti — na njemu su registrirane 64 
biljne familije, 235 rodova i 353 biljne vrste na površini od oko 300 ha 
bez rastućih egzota. Očuvanje obrađenih prirodnih znamenitosti i lje- 
pota omogućit će da Marjan trajno ostane vanredno atraktivni objekt 
i za znanstvene radnike, posebno biologe, i — u rekreativnom smislu 
za sve ljubitelje blagih marjanskih pejzaža, za turiste i domaće radne 
ljude koji se žele nauživati čistog šumskog zraka, lijepih vidikovaca i 
nedokučivih čari što ih raskošno pruža značajna živa i neživa priroda 
Marjana. 


(U zaštitnom planu 1:10.000 svaka zaštićena kategorija je ozna- 
čena odgovarajućim arapskim brojem od 1 do 26.) 

Prva jugoslavenska izložba cvijeća 
Osijek 1962. godine 


MILAN ŠANTAK 


Davna želja stručnjaka i ljubitelja hortikulture konačno će se 
ostvariti polovicom lipnja 1962: održat će se Prva jugoslavenska izložba 
cvijeća u Osijeku, i ostat će otvorena sve do polovice rujna. To će biti 
prva veća smotra ove lijepe i plemenite grane djelatnosti koja je, 
začudo, kod nas bila prilično zapostavljena. Izložba će prikazati samo 
dio mogućnosti na polju hortikulturnih ostvarenja, ali bi trebalb da 
posluži kao preteča međunarodnoj izložbi cvijeća i ukrasnog bilja, 
o čijem bi se organiziranju već sada moralo misliti. 

Zašto u Osijeku? 

Osijek je poznat po lijepo uređenim i velikim zelenim i parkov- 
skim površinama koje su stvorene odnosno preuređene uglavnom po- 
slije oslobođenja, i to zahvaljujući razumijevanju organa vlasti i 
ostalih društvenih i političkih organizacija, ali također i većine gra- 
đana grada Osijeka. 

Radi ilustracije spominjemo da Osijek, grad sa oko 80.000 sta- 
novnika, ima danas više od 30 ha parkova, a većinom ulica protežu 
se drvoredi i zelene parkovne površine., 

Iz tog razumijevanja i brige za uljepšavanje svoga grada rodila 
se ideja i poticaj za organiziranje izložbe cvijeća. Tako je 1960. u or- 
ganizaciji tadašnjeg poduzeća »Vrt« priređena izložba cvijeća u zatvo- 
renom prostoru lokalnog razmjera. Iako ne baš bogata po asortimanu, 
izložba je imala velik uspjeh i postigla svrhu: broj posjetilaca, za 
vrijeme od 10 dana koliko je izložba trajala — i bez mnogo reklame — 
premašuje 35.000, a u knjizi utisaka posjetioci upozoravaju na potrebu 
priređivanja izložbe te vrste. 

Izložbeni prostor Prve jugoslavenske izložbe cvijeća u Osijeku 
obuhvatit će površinu od oko 17 ha, i to današnji Park kulture, i sada 
prazni prostor koji se nastavlja na Park kulture a proteže se sve do zi- 
dova najstarijeg dijela grada, Tvrđe. Park kulture, u kojemu se već 
naveliko obavljaju radovi, izmijenit će svoj dosadašnji izgled, jer će biti 
obogaćen novim asortimanom bjelogoričnog i crnogoričnog bilja, među 
kojim će se protezati na tisuće trajnica; izgradit će se nove staze i mo- 
derno dječje igralište. Na prostoru koji se nastavlja na Park kulture, a 
gdje će biti glavni dio izložbe, izgradit će se bazeni s vodenim biljem i 
vodoskocima, jedan povišeni »vidikovac« sa kojeg će se moći vidjeti 
cijeli izložbeni prostor ispunjen skladno sastavljenim bojama raznog 
sezonskog cvijeća, ružama, dekorativnim biljem itd., i lijepo uređenim 
travnjacima. Osim toga izložit će se razni tehnički uređaji, cvjetno i 
travno sjeme, lukovice i zaštitna sredstva. 

Izlagači su: »Parkovi i nasadi« Rijeka, »Flora«, »Jankomir«, 
Botanički vrt, »Gradska groblja«, Poljoprivredni fakultet — svi iz Za- 
greba; »Park«, Novi Sad; Poljoopskrba, Osijek; Arboretum Volčji Po- 
tok, Vrtlarsko učilište »Arboretum«, Opeka — Vinica; Privredno po- 
duzeće »Rasadnik« Split, Semenarna Ljubljana, »Palma« Subotica, 
»Rasadnici« Beograd, »Park« Sarajevo, »Lada« Šempeter pri Gorici, 
te Komunalno poduzeće Osijek — organizator i izlagač. 


Međunarodni kongres vrtnih i pejzažnih 
arhitekata 1962. godine 


Ing. ZVONIMIR FROLICH 


Naredni kongres IFLA (Internacionalna federacija pejzažnih ar- 
hitekata) održat će se od 3. do 16. VII 1962. u Haifi, u Izraelu. Uz taj 
kongres povezuju se ekskurzije više studijskih grupa koje će razmo- 
triti razne zadatke vrtnih i pejzažnih arhitekata. 

Izrael je bio zemlja gotovo bez drveća, zbog suhih i vrućih ljeta 
i nedostatka vode. Raznolikost ekoloških i klimatskih prilika uvjeto- 
vala je da se autohtono drveće ograniči samo na određena područja. 
Tako u brdskim predjelima, gdje godišnje oborine iznose prosječno 
500 m/m — a one na području cijele zemlje padaju samo zimi — na- 
lazimo više vrsta drveća koje su se održale kroz tisuće godina. To 
je temeljni biljni materijal za vrtno, parkovno i pejzažno oblikovanje. 
U drugim područjima nailazimo samo na ostatke drugih vrsta koje 
su se prilagodile ekološkim i klimatskim uvjetima — vrućem i su- 
hom ljetu, te umjereno hladnoj i vlažnoj zimi. Zato je autohtonoj flori, 
kod izbora bilja za vrtove i parkove, postavljena granica. Upotreblja- 
va se kod pošumljivanja ili kod uređenja parkova koji se ne mogu 
navodnjavati. U povoljnijim klimatskim uvjetima ili tamo gdje je 
moguće navodnjavanje primjenjuje se i veliki izbor aklimatiziranog 
ukrasnog drveća i grmlja. To je bilje uneseno iz Južne Afrike, Kali- 
fornije i Australije gdje su klimatski uvjeti slični, pa se bilje potpuno 
aklimatiziralo. 

Najraširenija je primjena masline (Olea europaea) kao korisnog 
i ukrasnog drveta, jer je ona od rijetkog drveća koje uspijeva na sva- 
kom tlu i klimi svih predjela Izraela. U ravnici Jordana dominira 
Phoenix dactylifera, a mnogo se upotrebljavaju razne vrste zimze- 
lenih fikusa. 

U Izraelu imaju vrtni arhitekti vrlo važnu ulogu, a njihov rad 
nailazi na veliku podršku vlasti i stanovnika. Njihovim nastojanjem 
nastali su od godine 1948. mnogi javni parkovi, ponajviše na pustim 

površinama bez drveća. Za svaku sadnju potreban je sistem navod- 
njavanja, pa su u raznim dijelovima zemlje izgrađene posebne brane 
da bi se zimi sakupila kišnica potrebna za zalijevanje u sušnom 
iperiodu. | 


Vrtni arhitekti mnogo rade na poljepšavanju pejzaža, ali i na 
stvaranju novog živog pejzaža. U posljednjih 12 godina zasađeno je uz 
ceste više od 100.000 stabala radi stvaranja hladovine. Upotrijebljeni 
su ponajviše Eucalyptus rostrata i Casuarina equisetifolia, koji su bez 
zalijevanja za 6 godina dostigli visinu od 6—7 metara. Okoliš auto- 
strada posebno se uređuje. 


Na uređenju novih naselja također je učinjeno vrlo mnogo. Tako 
su nastali mnogi gradski parkovi, dječja igrališta, sportski parkovi 
itd. Gradski parkovi u Tel-Avivu i Haifi veličine su 10—30 akri. 

Učesnici kongresa moći će vidjeti napredak i stanje radova u 
Parku nacija na brdu Karmel kod Haife. Zamisao o izvedbi takvog 
parka potječe od vrtnih arhitekata gradske uprave grada Haife. Prvi 
apel za suradnju dao je gradski načelnik Aba Khousky na kongresu 
IFLA održanom u Beču 1954. godine. 


Rješenje umnožavanja zaštićenih 
sorta ruža u FNRJ] 


RHODOPHIL 


Ruže su bile omiljene i poznate mnogo prije naše ere starim naro- 
dima Grcima i Rimljanima, pa i njihovim precima. One su već tada bile 
vrlo cijenjene kao bilje a upotrebljavali su ih najviše za različite sve- 
čane prilike. 

U modernom vijeku ruže su postale dostupne najširim slojevima 
naroda razvijenih zemalja. | | 

Rod ruža dosta je star. U toku razvoja razni su odgajači započeli 
oplemenjivanjem, tj. ukrštavanjem (hibridizacijom) raznih sorta i po- 
stizali sa puno ljubavi, strpljenja i materijalnih žrtava uvijek nove i 
nove sorte, pa čak i rase. 

Bitniji uspjeh postignut je već u prošlom stoljeću, kao i početkom 
ovog. Francuski vrtlar Pernet skoro prije 120 godina počeo je odgajati 
ruže u Lyonu, a oko god. 1900. odgojio je nakon dugih ukrštavanja po- 
znate ruže Pernetiana. Kasnije je njegovu vrtlariju naslijedio i upot- 
punio hibridist Gaujard koji je osobito nakon drugog svjetskog rata 
postigao velik broj prekrasnih novih sorta, uglavnom tea hybrida, a 
nešto i floribunda. 

I Amerikanci, Danci, Španjolci, Portugalci, Holanđani i Nijemci 
uzgojili su znatan broj lijepih novih ruža. 

Ograničen prostor u reviji ne dopušta donošenje potanjih opisa 
raznih vrsta ruža, a kamoli brojnih sorata svih tih vrsta. Neka oproste 
dragi čitaoci, što je članak u tom pogledu vrlo oskudan i nepotpun. 

Od Amerikanaca najpoznatiji suvremeni hibridisti su Swim-Arm- 
strong i Boerner-Jackson Perkins. Njihove kreacije kao Roundelay, 
Aztec, Fashion, Fashionette, Montezuma i Buccaneer ubrajaju se s pu- 
nim pravom među najljepše na svijetu. Posebna odlika nekojih nji- 
hovih sorta je vanredno dugo trajanje odrezanih cvjetova, pored 
naravno divnih novih tonova i pastelnih nijansa, zdravog lišća i 
drugih činitelja koji tim sortama povećavaju komercijalnu vrijednost. 

Osim već spomenutog francuskog hibridista Gaujarda vrlo je 
sretnu ruku imao prerano preminuli Meilland na Azurnoj obali. Nje- 
govu Peace (koja ide kod nas djelomice pod sinonimom Gloria Dei), još 
danas nakon punih 16 godina ocjenjuju širom svijeta kao najljepšu 
ružu. Najuspjeliji Meillandov novitet je tea hybrida, dok kod flori- 
bunda nije imao toliko zapanjujućih uspjeha kao s prvima. 

Na području tzv. mjesečnih ruža, tj. polyantha, polyantha hybrida 
i floribunda, vanredno lijepe, čak jedinstvene, odgojio je i još uvijek 
odgaja poznati Mathias Tantau iz Holsteina. On je odgojio i nekoliko 
vrlo lijepih tea hybrida, penjačica i parkovnih ruža. Upravo senzacio- 
nalna je njegova prošlogodišnja Super Star, za koju je u nepunoj 
godini dana primio šest zlatnih medalja na raznim međunarodnim 
izložbama. 

Također zaslužan na području oplemenjivanja ruža je poznati Kor- 
des i sinovi, koji već decenijama daje lijepe sorte novih tea hybrida, a 
i floribunda, parkovnih i penjačica. Dugogodišnjim ukrštavanjem od- 
gojio je svoju posebnu rasu — rosa kordesii. To su penjačice, koje su 
vanredno zdrave i otporne na smrzavanje, a najveći dio tih sorta ove 
rase, nježnih, i žarkih tonova, cvate više puta, a neke čak i trajno 
kroz cijelu godinu sve do nastupa jačih mrazeva. 

Engleska također ima dobrih hibridista, među njima Mc Gredyja 
i Normana, čije su ruže dobro poznate i kod nas. 

U poslijeratno doba odgajači novih sorta ruža počeli su svoja vrhun- 
ska dostignuća patentirati, kako u svojim, tako i u stranim zemljama. 
Hibridisti kao Gaujard, Tantau, Swim, Boerner, Kordes, Meilland, Le 
Grice, Hemeray-Aubert i dr. dali su neke od svojih ruža zaštititi kod 
Međunarodnog ureda u Bernu. Zaštićene i patentirane sorte ne mogu i 
ne smiju se umnožavati i širiti bez posebne dozvole originatora koji 
primaju za takve ustupe prava na naknadu. Postoji međunarodna kon- 
vencija zemalja potpisnica, među njima je i naša država, koje na osnovu 
reciprociteta poštivaju međusobno dogovore o patentima, licencama, 
robnim oznakama itd. Među patente ubrajaju se i postignuća biljne 
proizvodnje, tj. naročitih hibrida. Dosada su predmet takve zaštite 
uglavnom ruže, a ima već zaštićenih sorta višanja, bresaka, jabuka i 
tzv. crvene Viljamove kruške. 

Ruže su kod nas donekle dobro poznate, ali još premalo raširene. 
Postoji ipak prilično velik broj amatera koji traže novije i zahvalnije 
sorte, a ima i pravih sladokusaca u potjeri za posljednjim novitetima. 


24 


# 


S obzirom na zapreke uvjetovane zabranom umnožavanja zaštiće- 
nih sorata ruža, vrtlarsko poduzeće »Lada« iz Šempetra pri Gorici stu- 
pilo je već prije tri godine u kontakt i pregovore sa najpoznatijim hibri- 
distima radi dobivanja licenca za FNR Jugoslaviju. Postupak oko dobi- 
vanja i skupljanja brojne potrebne dokumentacije iziskivao je dosta 
vremena, pa je tek u toku ove godine uspjelo sklopiti ugovore i kod 
kompetentnih saveznih organa registrirati ih kao ekskluzivne s pravom 
davanja sublicenci u zemlji. Već ove godine uvezen je na osnovu ugo- 
vora znatan broj zaista lijepih i zahvalnih noviteta. Tim licenenim ugo- 
vorima omogućeno je sada i našim potrošačima da biraju posljednje no- 
vitete ruža, koje se odsada mogu dobivati legalno. Poduzeće je zahvalno 
hortikulturnim udruženjima; kao i mnogim drugim ustanovama i organi- 
ma narodne vlasti, kod kojih je naišlo na puno razumijevanje i podršku. 
Poduzeće »Lada« čeka još velika zadaća da ružama proširi put do na- 
šeg naroda i javnih nasada, koji su još vrlo oskudno zasađeni baš tom 
prelijepom predstavnicom biljnog svijeta. Osobito polyantha, poly- 
antha-hybrida i floribunda ruže su vrlo malo poznate. Isto vrijedi i za 
veliki ansambl parkovnih ruža kao: rugosa, spinosissima, bifera, rubi- 
ginosa, lambertiana, moyesi, lueta i ostalih species i njihovih vrtnih 
odlika i imenskih sorta. 

Među penjačicama ima toliko novog, da možemo s punim pravom 
osim uobičajenih Paul's Scarlet Climber New Dawn (premda su vrlo 
lijepe!) u naše nasade uzeti i druge zahvalnije i ljepše sorte. 

Učinili smo ipak velik korak naprijed i može se kazati da ruža kod 
nas polako započinje svoj pobjedonosni hod u osvajanju srdaca cijelog 
našeg naroda od Triglava do Gevgelije. 

Difenbahija 
Ing. LJERKA ZELENKO 


Posljednjih godina počeo se uzgajati sve veći broj novih sorta 
difenbahija, pa se te lijepe i dekorativne biljke sve češće zapažaju i 
u našim vrtlarijama. 

Difenbahija spada u porodicu Aracea, a nazvana je po nadvrtlaru 
bečkog botaničkog vrta J. Dieffenbachu (1796—1863 god.). 

Prve vrste difenbahija donijeli su polovicom 19. stoljeća u Ev- 
ropu belgijski i engleski sakupljači iz tropskih krajeva Južne Amerike. 

Danas se difenbahije najviše uzgajaju u Sjedinjenim Američkim 
Državama. 

Difenbahije su biljke s čvrstim stabalcem, duguljastim ili ovalnim 
lišćem, koje može biti zeleno, bijelo ili pjegavo-žuto, prugasto ili 
marmorirano. Uzgajaju se kao lončanice ili se sade s drugim dekora- 
tivnim biljem u cvjetne aranžmane. | 

Najpoznatija vrsta je Diffenbachia picta, koja je udomaćena u 
Braziliji, a prvi puta je ponuđena na prodaju godine 1875. u katalogu 
tvrtke Veitch. 


Diffenbachia »Memoria« 
Snimak: Gartenwelt 

Diffenbachia »Mary Weidner« 


Diffenbachia seguina »Irrorata« 


Snimci: Gartenwelt 

Diffenbachia picta tvori stabalce od 1 m visine, koje može biti 
i do 4 cm promjera. Internodiji su dugački 2,9 do 4 cm. Peteljke listo- 
va mogu biti 11—21 em duge i imaju na svijetloj podlozi zelene pjege. 
Lisna plojka je do 30 cm duga i 16 cm široka, duguljasta ili ovalna i 
pri dnu malo srcolika. Na svij jetlozelenom listu poj javljuju se bijele 
pjege ili pruge. Danas se uzgajaju njeni križanci i varijateti kao npr.: 


Dieffenbachia bausei, križanac između Dieffenbachia picta i Dief- 
fenbachia weirii, uzgojena oko 1870. godine u Cheswicku, u vrtu Royal 
Horticultural Society. Uzgojio ju je Ch. F. Bause po kojem je nazvana. 
Naslijedila je otpornost Dieffenbachia picta a rast Dieffenbachia 
weirii. Listovi su joj žuto-zeleni s tamnozelenim mrljama i malobroj- 
nim bijelim tačkama. Vrlo je lijepa pa se preporuča za uzgoj. 


Dieffenbachia picta »Barraquiniana« zove se po M. Barraquianu, 
koji ju je našao u pokrajini Para u Brazilu. To je prirodni križanac 
između Dieffenbachia picta i Dieffenbachia seguina. Od prvog rodite- 
lja razlikuje se po tom, što joj je srednja žila na listu bijela. Mladi 
listovi imaju bijelu peteljku, koja kasnije pozeleni. Na duguljastoj 
lisnoj plojci razasute su bijele mrlje. 


Dieffenbachia picta var. angustior. Danas se uzgajaju samo još 
njene podvrste »Jenmannu« i »Schuttleworthiana«. Prva ima dugu- 


Diffenbachia 
»Janet Weidner« 


Snimak: Gartenwelt 

Diffenbachia 
»Pia« 


Snimak: 
Gartenwelt 





ljaste sjajno zelene listove s bijelim prugama i malobrojnim mrljama 
između postranih lisnih žila. Dieffenbachia »Schuttlerworthiana« upa- 
da u oči zbog nazubljenih pruga uzduž glavne lisne žile. Ostali dio lisne 
plojke nema mrlja a plojka je izdužena i šiljata. 


Od Dieffenbachia picta var. latior stariji vrtlari pamte podvrstu 
koja se nazivala »memoria«. »Memoria« ima duguljastu grubu lisnu 
plojku a duž srednje i prostranih žila je pepeljasto-sivo isertkana. Crte 
se prema rubu gube, ali se javljaju pojedinačne bijele i mnoge pepe- 
ljasto-sive mrlje. Ova sorta rado cvate. : 

Vrlo slična prethodnoj sorti je »Janet Weidner«. Ona ima slabiji 
rast i duguljasti list. Šare su nešto drukčije. Mladi listovi imaju uzduž 
glavne žile bijelu prugu koja se postepeno gubi prema zelenom rubu, 
ali ipak pokriva 2/3 lisne plojke. Stariji. listovi postepeno pozelene. 
Otporna sorta »Mary Weidner«, ima široke ovalne listove duge do 
30 cm. Tamnozelena plojka ukrašena je žućkasto-bijelim mrljama. 

Zbiti rast ima i Dieffenbachia picta — novitet »Snowiflake«. Po- 
tječe vjerojatno iz Amerike i uvezena je u Njemačku od tvrtke Kreut- 
zler. Ima široki, eliptični na vrhu vrlo zašiljeni list, sa širokim svježe 
zelenim rubom koji je posut većim i manjim mrljama žućkaste boje. 
Lisna peteljka je snažna svijetle boje, i kao kod sorte »Mary Weidner« 
posuta tamnije zelenim mrljicama. 

Ove iste osobine pokazuje i Dieffenbachia picta var. gigantea, 
koja se uzgaja samo u Americi. Ona je općenito veća od Dieffenbachia 
picta, a mlade biljke razlikuju se i od osnovnog oblika svijetlim ži- 
lama. Za uzgoj je prikladna i Dieffenbachia picta »Pia«. Ima dugu- 
ljasti ovalni list bogato posut bijelim mrljama. Ovaj niz noviteta 

treba upotpuniti vrijednom sortom Dieffenbachia exotica (sinonim 
Dieffenbachia arvida). Općenito se smatra da Dieffenbachia exotica 
potječe od Dieffenbachia hoffmannii, koja je nađena u Costa Rica na 
visini od 2.000 m. Dieffenbachia exotica ima stabljiku debelu 3—4 cm. 
Internodiji su dugi 2—3 cm. Duguljasti, jajoliki listovi su šiljati; 
25—30 cm dugi i do 183 em široki. Svijetlozelena lisna peteljka je do 
2 cm ispod lisne plojke urezana. Srednja je lisna žila na svijetloj 
podlozi zeleno pjegava, s donje strane bjelkasta. Od nje izlaze veće 
nepravilne površine žućkasto-bijele boje, koja može biti i žućkasto- 
zelenkasta. One pokrivaju oko tri četvrtine lisne površine. Rub lista 
je zelen. 

Ta Dieffenbachia po otpornosti ne zaostaje za Dieffenbachia 
picta a po ljepoti su joj možda jedino ravne Dieffenbachia reginae 
(Estado de Rio) i Dieffenbachia leoniae (Kolumbija). Ove obadvije 
vrste su isto kao i Dieffenbachia pittieri malo poznate, međutim ispla- 
tilo bi se pokušati da ih se uzgoji zbog vrlo atraktivnog šarenog lista. 

S upravo nabrojenim prekrasnim vrstama ne može se usporediti 
Dieffenbachia splendens. Prema engleskim izvorima to je križanac 
Dieffenbachia leopoldii i Diefenbachia picta. Ovu difenbahiju uve- 
zao je iz Kolumbije Bull i prvi puta je uveo u svoj katalog 1878. god. 
Listovi su dugi do 22 cm, široki do 6 em i pokazuju izrazite postrane 
žile. Šarenilo lista sastoji se u malobrojnim tačkama boje slonove 
kosti. Svijetle gotovo potpuno urezane lisne peteljke nose 25 em duge 
i 6 cm široke lisne plojke, koje imaju bijelu glavnu žilu a odlikuju se 
baršunasto-zelenom bojom koja se prelijeva. Tu i tamo može se naići 
i na kulturu Dieffenbachia serstedii »Variegata«, koja potječe iz 
Costa Rica. Jednostavnu biljku s tamnozelenim, baršunastim listo- 
vima ukrasuje samo bijela glavna žila. Treba spomenuti i Dieffen- 
bachia fournieri, koja ima široke jajolike listove duge 30 cm a široke 
15 cm. Sjajna, tamnozelena lisna plojka posuta je mrljama boje slo- 
nove kosti. Lisna peteljka je čvrsta a listovi stoje uspravnije nego 
kod drugih sorta, uslijed čega biljka izgleda viša i vitkija. 

Od Dieffenbachia seguina koja je slična Dieffenbachia picta, uz- 
gajaju se samo sorte »Lineata«, koja rado cvate i »Liturata«, koja se 
odlikuje bijelim žilama. 

Slična Dieffenbachia bausei je Dieffenbachia seguina »Decorata«, 
koja ne raste bujno. Listovi su joj žućkasto-zeleni sa zelenim tačkicama. 
Uzgojeni varijetet »Decora« ima duguljaste ovalne listove sa svijetlom 
žilom i raznovrsnim šarama. Sama Dieffenbachia seguina potječe iz 
Zapadne Indije. 

Za dekoraciju mogu se preporučiti velikolisna sorta Dieffenbachia 
bowmannii (Kolumbija) i Dieffenbachia imperialis (istočni Peru). Ova 
posljednja ima čvrste 3—4 cm debele stabljike, koje mogu biti visoke 
do 1 m. Isto tako su dugi listovi, tamnozelene boje, sa sjajnim zelen- 
kasto-žutim mrljama koje su nepravilno razbacane. Lisna plojka je 
dugoljasto jajolika, srednja žila je polukružno izbočena i sive je boje. 
Dieffenbachia bowmannii je isto tako visoka, ima listove do 75 cm duge 


30 


Diffen- 
bachia 
»Snowflake« 
Snimak: 
Gartenwelt 





i 30 cm široke. Duguljasto ovalna lisna plojka je na kraju zašiljena; 
tamnozelene je boje, odozdo plavkastozelena. Svijetlozelene mrlje sto- 
je paralelno. 


Među zelenim vrstama je nježna Dieffenbachia humilis mala 
rijetkost; njeni listovi mirišu na bijeli luk, pa za uzgoj ne dolazi u 
obzir. Za popunjenje praznina i za sadnju u pozadini dolazi u obzir 
Dieffenbachia macrophylla iz Perua. Ima velike listove i ne traži 
mnogo svjetla. 


Uzgoj 


Uzgoj difenbahija ne predstavlja naročite poteškoće, ako za to 
postoje odgovarajući uvjeti. Razmnožavati se počinje u siječnju ili već 
u prosincu, a može se nastaviti sve do ljeta. Kao reznice uzimaju se 
dijelovi stabljike ili vršni izbojci, a može se razmnožavati i izbojcima iz 
korijena. Prvim načinom razmnožavanja dobiva se najviše reznica, 
dok na druga dva načina dobivaju se najbrže mlade sadnice. Čim su 
reznice gotove treba rezove naprašiti ugljenom prašinom a prema 
mogućnosti i upotrijebiti hormonski preparat. Zatim se reznice lagano 
utisnu u treset ili s tresetom pomiješan pijesak. Da bi se reznice dobro 
i brzo ukorijenile potrebna je temperatura zraka 25—30%C i tempe- 
ratura tla od 22%C, uz normalnu vlažnost zraka. Reznice ne smiju 
biti previše gusto sađene. Nakon 5 do 8 tjedana kod reznica od sta- 
bljike počinju se tvoriti novi mladi izboji, nakon čega treba biljku 

presaditi u lončiće u humusnu propusnu zemlju. Treba paziti da se 
ne pridodavaju jednostrano samo dušična gnojiva. Toplina zraka 
i tla pospješuju zakorjenjivanje. Međutim za toplih dana treba umje- 
renim prskanjem osigurati vlagu u zraku. Isto ako treba zasjenjiva- 
njem zaštititi biljke od sunca. Ipak zasjenjivanje i gnojenje treba 
provoditi vrlo oprezno, jer se uslijed stalne sjene i preobilnog gno- 
jenja izgube lijepe šare na lišću a biljke postanu izvučene i neotporne. 

Čim biljke prerastu lonce, treba ih presaditi u veće. Za presađi- 
vanje uzima se humusna nešto grublja zemlja bogata hranivima. Kad 
se sadnice prokorijene treba ih sve više i više zračiti, osobito pred je- 
sen, da biljke očvrsnu. To treba naročito provoditi prije prodaje tako 
da biljke koje su pripremljene za otpremu imaju svijetlu boju i da 
lišće ne bude vlažno. Zimi se može temperatura povremeno spustiti i 
na 14% C, ali biljke tada moraju biti relativno suhe i ne smiju se naglo 
izložiti višoj temperaturi. Kod ispravnog uzgoja štetnici se rijetko 
pojavljuju. Pojave li se lisne uši ili grinje treba ih odmah suzbiti. 

Starije biljke koje služe kao matičnjaci, ako nisu njegovane, napa- 
daju ponekad i štitaste uši. 

Difenbahije zaslužuju da se mnogo više uzgajaju, i to zbog svog 
dekorativnog izgleda i otpornosti kao sobne biljke. Jasno je, da se 
uzgoj mora prilagoditi potrebama tržišta. Za uzgajivače je važno i 
to, da se biljke već 5 do 6 mjeseci stare mogu upotrijebiti za sadnju u 
zdjelice i aranžmane, a nakon godine dana mogu se prodavati kao vrlo 
lijepe lončanice. Konačno treba napomenuti, da su starije biljke vrlo 
prikladne za dekoracije i ukrašavanje izloga, što se u praksi još u cje- 
losti ne primjenjuje, ali na izložbama su vrlo zapažene. 

Ovaj prikaz donosima, kako bi i naše proizvodne vrtlarije potakli 
da se više zainteresiraju za uzgoj difenbahija, i time obogate izbor 
dekorativnog bilja i kod nas. 


Prema »Gartenwelt« br. 13/1961. 

Nova trava za parkovske tratine u našem 
mediteranskom litoralu 


Dr JOSIP KOVAČEVIC 


Stenotaphrum secundatum 


Stenotaphrum secundatum (Syn. S. americanum) je trava porije- 
klom iz Zapadne Indije. Odgovaraju joj topla tropska i suptropska 
područja. U pogledu oborina ima dosta velike zahtjeve. Sadašnji njen 
areal u koji je uvedena vrlo je velik: obje Amerike, tropski dio Afrike 
i Južnoafričke Unije, Pacifik, Australija, jugoistočna Azija. Poznata je 
pod raznim imenima: St. Augustine grass (USA), Buffalo grass (Au- 
stralija), Crab grass (Jamaica), Camalote (Cuba), Canamazo amargo 
(Cuba). 

Stenotaphrum secundatum je prilagođena humidnijem tropskom 
i suptropskom pojasu, ali je vrlo dobro naturalizirana u južnoj Fran- 
cuskoj i u Italiji. Potrebno joj je mnogo dušika (obilje organske mate- 
rije u tlu). U pravilu su to lakša tla, ali moraju biti opskrbljena du- 
šikom. 

To je niska biljka sa stabljikom visokom 6 inča. Stvara bujne 
vriježe (rizome) kojima se i razmnožava. Odlično podnosi ispašu i ga- 
ženje, pa se zbog toga u Floridi i drugdje iskorišćuje za pašnjake. Iz- 
vrsno podnosi i zasjenjivanje. Zbog navedenih svojstava vrlo je po- 
godna za stvaranje odlične tratine u parkovima. 

Pašnjak se osniva sadnjom rizoma s razmacima od 12—15 inča 
među rizomima, a 24—30 inča među redovima. Nakon 5—6 mjeseci 
pašnjak se može eksploatirati. Napasuje se u intervalima od 12—14 
dana. Pri tom treba paziti da tratina ostane visoka 2—3 inča. Mlada 
je biljka vrlo ukusna i hranjiva. Starenjem postaje neukusna, stoka 
je izbjegava, a hranjivost joj je vrlo slaba zbog visokog sadržaja 
celuloze. 

Stenotaphrum secundatum dolazi u obzir i kod nas u mediteran-- 
skom pojasu za parkovne tratine koje treba zalijevati i gnojiti duši- 
kom. Tratina je trajna. 

Neke mogućnosti suzbijanja korova 
u rasadnicima šumskog i ukrasnog bilja 


Ing. ANTUN ŠREKAJS 


Suvremena kemijska sredstva za suzbijanje korova (herbicidi) već 
se desetak godina uspješno upotrebljavaju u poljoprivredi, a u posljed- 
nje vrijeme radi se i na njihovom uvođenju u šumarstvu i hortikulturi. 
Međutim, od čitavog niza kemijskih spojeva koji se upotrebljavaju za 
suzbijanje korova na kulturnim biljkama samo ih je nekoliko pokazalo 
dobre rezultate u rasadnicima šumskog i ukrasnog bilja. 

Primjenom herbicida osjetno se snizuju proizvodni troškovi, jer 
se smanjuje broj potrebnih okopavanja (kultivacija), a u nekim sluča- 
jevima njihova provedba uopće nije potrebna. Na taj način kemijsko 
suzbijanje korova u velikoj mjeri rješava problem skupoće i nedostatka 
radne snage. 

Kemijsko suzbijanje korova samo je nadopuna ostalim agrotehnič- 
kim mjerama: njihova se primjena može, istina, pojednostaviti, a samo 
u nekim slučajevima izostaviti (ručno okopavanje, međuredna kultiva- 
cija i sl.). 

Primjena herbicida u hortikulturi vrlo je složena, jer se ovdje 
radi o velikom broju familija, rodova, vrsta i sorta biljaka koje prolaze 
različite faze proizvodnje, od sjemena, odnosno ključića, do odrasle 
biljke. Pojedini stadiji različito reagiraju na herbicide. Tome treba 
dodati da upotreba herbicida u hortikulturi nije još uvedena za sve 
kulture u široku praksu, i da je još uvijek u fazi ispitivanja, odnosno 
provjeravanja. Budući da klimatske i edafske prilike pojedinog pod- 
ručja mogu osjetno utjecati na djelovanje herbicida, preporuča se pret- 
hodno izvođenje pokusa na maloj površini po mogućnosti na svakom 
lokalitetu. 

U ovom broju našeg časopisa osvrnut ćemo se ukratko na najvaž- 
nije herbicide i rezultate koji su s njima postignuti u hortikulturi u 
Holandiji, Njemačkoj, Švicarskoj, Engleskoj i u našoj zemlji u posljed- 
njih nekoliko godina. 


SIMAZIN I ALIPUR 


U navedenim zemljama ispitivano je nekoliko kontaktnih herbi- 
cida na bazi DNOC-a, PCP-a, raznih ulja i slično, i sistemičnih herbi- 
cida CiPS, Simazin, Alipur, Fenuron i dr. Najbolje rezultate dali su 
Simazin i Alipur, a ti herbicidi mogu se nabaviti i na našem tržištu. 
Simazin 

Ulazi u grupu klor-triazina. Praktički je netopiv u vodi, neotrovan 
za ljude, životinje, ribe i pčele. Dolazi u promet kao močivo prašivo bi- 
jele boje sa 50% aktivne supstance. Njegova herbicidna svojstva otkrila 


je švicarska firma JR. Geigy, a kod nas ga po licenci te tvornice proiz- 
vodi »Pinus«, Rače kod Maribora. 

Zbog netopivosti u vodi i vezivanja za čestice tla (osobito humusa) 
zadržava se u površinskom sloju tla gdje uništava korove u fazi nji- 
hovog nicanja. Zbog zadržavanja u najgornjim slojevima tla od svega 
nekoliko centimetara može se Simazin primjenjivati u drvenastim i 
ostalim kulturama sa dublje smještenim korijenjem. Iz istog su razloga 
otporniji i višegodišnji korovi s dubokim korijenjem (vriježama), kao 
što je preslica, slak, puzavac, podbijel, starije biljke maslačka, osjaka 
i dr., ili potpuno otporni, kao zubača-Cynodon dactylon. 


Način i dužina djelovanja 


Simazin ulazi i djeluje na biljke preko korijena. Korovske su biljke 
najosjetljivije u kotiledonskoj fazi, pa se zato primjenjuje prije nje- 
hovog nicanja. Razvijeni su korovi mnogo otporniji, pa njihovo uništa- 
vanje traje 2—3 tjedna uz upotrebu većih doza Simazina. Iako se Sima- 
zin razgrađuje (»troši«) pod utjecajem mikrobiološke aktivnosti, ke- 
mijskih procesa i samih korova, ipak on ostaje i djeluje u tlu više mje- 
seci. Na taj način on održava nezakorovljeno tlo za cijelo vrijeme 
vegetacije. Nedostatak je tog dugotrajnog djelovanja u tome što postoji 
izvjesna opasnost za naknadne osjetljive kulture, osobito ukrasne biljke 
koje se uzgajaju iz sjemena. Smatra se da postoji opasnost za naknadne 
kulture u plodoredu ako između prskanja i ponovne sjetve prođe 4—6 
mjeseci, zavisno od tipa tla, dozacije Simazina, oborina itd. 


Dozacije 


Zavise o tipu tla (osobito sadržaju humusa), otpornosti korova i osjet- 
ljivosti kulture. Na pjeskovitim tlima dovoljno je 1,5—2,5 kilograma 
Simazina sa 50% aktivne supstance po hektaru, a za teža tla ili tla s 
većim sadržajem humusa treba 3—4, katkada i do 5 kg Simazina po ha. 
Tom se količinom uspješno uništavaju jednogodišnji korovi koji niču 
iz sjemena. Za otpornije korove treba te doze povećati za 20—50%, a 
za uništavanje pirike (Agropyron repens) potrebno je 6—10 kg Sima- 
zina/ha. Doze Simazina mogu se povećavati ako to dopušta osjetljivost, 
odnosno otpornost kulture. O tome će biti govora kasnije, a svakako se 
preporučuju prethodna ispitivanja na malim parcelama. Treba paziti 
da ne dođe do prekoračivanja doza ili do dvostrukog prskanja iste povr- 
šine. Priprema otopine također mora biti pravilna, a važno je i dobro 
miješanje pripremljene otopine, naročito ako dođe do zastoja u radu. 


Utjecaj edafskih i klimatskih faktora 


Koloidne humusne čestice, kako je navedeno, vežu i inaktiviraju 
Simazin, pa doze treba povećati. Ako tlo sadrži više od 6% humusa 
(močvarna i druga humusna tla), ne preporuča se upotreba Simazina. 

Za uspješno djelovanje Simazina potrebno je da u roku od deset 
dana poslije prskanja padne bar 12 mm oborine koja ga mehanički pre- 
nosi u zonu klijanja korovskog sjemena i omogućava njegovo djelova- 
nje.. Temperatura i ostali klimatski faktori nemaju praktički nikakvog 
utjecaja na djelovanje Simazina. 

Rokovi, tehnika primjene Simazina i količina vode po hektaru 


Simazin se može primjenjivati u toku cijele godine, ali je naj- 
važniji rok u proljeće iza prvog okapanja (III i IV mjesec), tj. pred sam 
početak vegetacije korova. Tlo mora biti dovoljno vlažno, a prije prs- 
kanja ga treba prekopati, poravnati i dobro usitniti. Na taj način dolazi 
do punog izražaja njegovo dugotrajno herbicidno djelovanje. Primje- 
njuje se prskanjem, i to bilo kojim tipom prskalice (leđne, motorne, 
traktorske i sl.) ili kantom za zalijevanje. Radi pravilne dozacije i kon- 
centracije važno je da se prethodno ispita koliko je potrebno tekućine 
da se prskalicom jednolično poprska određena količina tla. Kada se 
utvrdi taj podatak i odredi dozacija Simazina, izmiješa se ta količina 
sredstva najprije sa malo, a kasnije s cijelom količinom vode uz stalno 
miješanje koje treba nastaviti i u toku rada da se izbjegne eventualno 
taloženje Simazina. Prska se samo tlo, i to jednolično. Glavni rokovi 
za prskanje, kako je navedeno, dolaze prije početka vegetacije ukras- 
nog grmlja, ali budući da Simazin ne ulazi u biljke preko lista i kore, 
praktički ne postoji opasnost da bi moglo doći do oštećenja drvenastih 
biljaka. Ipak treba izbjegavati prskanje lišća. Kod leđnih prskalica 
utrošak vode iznosi obično oko 100 1/ha, a kod motornih 300—500 1/ha. 
Za primjenu Simazina ne preporuča se upotreba orosivača (atomizera). 

Ako u roku od 10—15 dana poslije prskanja ne padne kiša koja bi 
omogućila djelovanje Simazina, preporuča se umjetno kišenje s najma- 
nje 15 mm vodenog taloga. 


Kultivacija i ručno okopavanje 


Na prskanim parcelama treba izvršiti što pliće okopavanje — me- 
đurednu kultivaciju (do 5 cm), i to jedino u slučaju ako se stvori jaka 
pokorica ili se pojavi korov (zbog slabog djelovanja Simazina prouzro- 
kovanog nedostatkom oborina, lošom pripremom tla, prisustvom otpor- 
nijih višegodišnjih korova itd.). 


Upotreba Simazina 


Simazin je izrazito selektivni herbicid na koji različite kulture po- 
kazuju različiti stupanj osjetljivosti odnosno otpornosti, što ovisi o 
vrsti, starosti, dubini korijena, vremenskom razmaku između sadnje 
odnosno cijepljenja i prskanja itd. Čak i unutar familije ili roda po- 
stoji velika razlika u osjetljivosti. Mlade su biljke mnogo osjetljivije 
od starih. Tek presađeni materijal, ključići i sl. osjetljiviji su od već 
ukorijenjenih. Zbog toga se ne preporuča upotreba Simazina u klijali- 
štima — prporištima, pikiralištima, prije nego što se ključići ukorijene. 
Oboljele biljke (npr. od kloroze) osjetljivije su od zdravih, itd. Simazin 
je dao najbolje rezultate u drvenastim kulturama (šumski rasadnici i 
ukrasno grmlje) i u tu svrhu izvršeni su višegodišnji pokusi na više od 
500 sorata — varijeteta iz svih rodova i familija ukrasnog drveća i 
grmlja. Upotrebljene su.doze do 6 kg Simazina po hektaru, a na nekima 
i 16 kg/ha. Samo familije Saxifragaceae, Oleaceae, Betulaceae i Tili- 
aceae općenito su osjetljive na Simazin, i to vrste: 

Saxifragacae: 

Deutzia gracilis 

Escalonia organensis 

Ribes nigrum 

Ribes sanguineum 
Oleaceae: 

Fraxinus aurea 

Ligustrum ovalifolium 
Tiliaceae: 

Tilia cordata 

Tilia platyphyllos 
Betulaceae: 

Betula pubescens 

Na tim ukrasnim biljkama utvrđeni su znakovi fitotoksičnosti sa 
3,5 kg Simazina/ha, a na manje doze nisu reagirale. 

Iz familije Legumiosae ustanovljeni su znakovi fitotoksičnosti tek 
sa 5 kg/ha na Genista juncea, te iz Pinaceae na ovim vrstama: 

Abies homolepis 

Larix decidua (L europea) 

Picea abies 

Pinus laricio corsiana 

Pseudotsuga douglasii 

Interesantno je da su u pokusima i u širokoj praksi u inozemstvu 
sve vrste i sorte ruža pokazale vrlo veliku otpornost čak i na 10 kg 
Simazina/ha, osim sorte Madame Pierre s.du Pont, koja je sa 6 kg dala 
jača oštećenja, a 3 kg Simazina nije prouzrokovalo nikakve štete. 

Divlje ruže (podloge) Rosa multiflora, Rosa laxa, Rosa canina i dr. 
osjetljivije su od cijepljenih (na iste podloge!), osobito Rosa multiflora. 
Ali i one još uvijek podnose doze od 4—5 kg Simazina/ha. Radi detalj- 
nijeg utvrđivanja otpornosti ruža u Švicarskoj je nekoliko višegodišnjih 
grmova ruža sorte Speak's Yellow tretirano otopinom Simazina (6 
kg/ha), na taj način da je 1 1/m? otopine injicirana u zonu korijenja 
(4 uboda injektora na 30—40 cm dubine), i to uzastopno kroz dvije 
godine. Ruže su se normalno razvijale i cvale. 

U jednom drugom pokusu prskani su cijeli grmovi ruža sorte Poin- 
settia (6 kg/ha) u bujnoj proljetnoj vegetaciji, također dvije godine 
uzastopno, pa nisu pokazale nikakve depresije u rastu i razvoju. I 
treći se pokus sastojao u tome da je jedna parcela sa sortom Roslyn 
dvije godine uzastopno prskana sa 10 i 20 kg Simazina/ha, a da nije 
primijećena nikakva šteta. 

Holanđani navode da su na Simazin osjetljive ove kulture: 
Acanthus nana, Callicarpa, Cornus, Cotoneaster, Deutzia, Elaeagnus, 
Evonymus, Forsythia, Hydrangea, Laburnum, Ligustrum, Philadelphus, 
Prunus, Robinia, Spiraea, Symphoricarpus i Syringa. 

Nisu sve sorte iste familije jednako osjetljive. Tako je na pri- 
mjer Cotoneaster conspicuus decorus vrlo osjetljiva, a Cotoneaster hori- 
zontalis nije nikada pokazivala znakove fitotoksičnosti (žutenje listova). 
Samo su neke vrste ligistruma i jorgovana osjetljive (Gartenwelt br. 
1/61 KH Mucke). 

Na temelju dosadašnjih rezultata primjene Simazina u hortikul- 
turi mogu se donijeti ovi zaključci: 


da se u rasadnicima šumskog i ukrasnog bilja od druge do pete 
godine starosti može primjenjivati Simazin u dozacijama od 2—5 
kg protiv jednogodišnjih korova, odnosno 5—10 kg za suzbijanje 
višegodišnjih otpornijih korova. Na vrstama i sortama koje su na- 
vedene kao osjetljive treba svakako prethodno izvršiti pokus na 
maloj površini i sa povećanim dozama Simazina: 

da se u prporištima (ključići) i pikiralištima može upotrijebiti 1—3 
kg Simazina/ha, ali tek nakon ukorjenjivanja. I ovdje treba voditi 
računa o osjetljivim vrstama. Ako bi bile potrebne veće doze od 
3 kg Simazina zbog tipa tla, otpornosti višegodišnjih korova i sl., 
treba odustati od upotrebe herbicida. 


Švicarska firma Geigy Basel preporuča izvođenje pokusa sa Sima- 
zinom i u klijalištima (samo kod duboke sjetve sjemena) sa 1—2 kg 
. tog preparata na 1 ha. Holanđani i Nijemci ga ne preporučuju za klija- 
lište. Klijalište se prska nakon sjetve, a svakako prije nicanja sjemena 
i korova. 

U Engleskoj i Holandiji izvršeni su opsežni pokusi sa Simazinom 
u nasadima tulipana, narcisa, krokusa i gladiola. Utvrđeno je da prve 
tri vrste uglavnom podnose više od 0,5 kg Simaniza/ha, što samo pod 
najpovoljnijim uvjetima (obilne oborine nakon prskanja, idealno pri- 
premljeno tlo, najosjetljiviji jednogodišnji korovi itd.) može dati dobro 
herbicidno djelovanje. 

Međutim, gladiole su pokazale mnogo veću tolerantnost na Sima- 
zin — neke sorte čak i doze od 5 kg/ha. Od ispitanih sorta najosjet- 
ljivije su bile Aranjuez i Mansoer koje su oštećene već sa 1-—2 kg 
Simazina/ha. Sorte Nova Europa, Atlantic i Poppy Day oštećene su tek 
sa 3 kg/ha, dok je Yoe Wagenar vrlo otporna jer ni sa 5 kg/ha nije bilo 
oštećenja. Sorte Johan Strauss, Picard, Paul Rubens, Alfred Nobel, 
Sans Souci, Harry Brant, Han van Megercu i General FEisenhover 
oštećene su sa 5 kg/ha ali nisu pokazale nikakva oštećenja sa 3 kg 
Simazina na 1 ha. Radi suzbijanja korova u gladiolama tlo se prska 
odmah nakon sađenja lukovica. | 

Vrijedno je spomenuti i pokuse suzbijanja korova Simazinom u 
krizantema i to sortama: Etoile de Valence, Louvrier, Jean Cot, 
Calypso i Cerbes d'Or, koje su uzgajane u loncima i u VII mj. prene- 
sene (posađene) na nenatkriveno tlo — zajedno s loncima. Tlo je prs- 
kano sa 2 kg Simazina/ha u V mj. Nisu primijećene nikakve štete na 
krizantemama. One biljke koje su odmah nakon prskanja prenesene 
na tretiranu parcelu (sa loncima i bez njih) pokazale su jače znakove 
oštećenja, a neke su i propale. Prema tome, između prskanja i preno- 
šenja krizantema mora proći 2 mjeseca. Smatramo da je to lako izvo- 
divo jer se te površine ionako ne mogu koristiti prethodno (u istoj go- 
dini) za uzgoj drugih kultura. 

Von Werner Stettmeier tvrdi da se krizanteme, erike, hortenzije, 
geranije — matične biljke itd. mogu odmah prenijeti (presaditi) iza 
prskanja tla sa 2 kg Simazina/ha s loncima na tretiranu površinu bez 

ikakve opasnosti, jer Simazin ne prodire u lonce (Pflanzenschutz br. 
11/1958. g.). To je i logično ako se uzme u obzir da je Simazin praktički 
imobilan i u vertikalnom i u horizontalnom pravcu ako se ne radi o 
većem nagibu tla gdje ga može pokretati kiša — bujica. 

Alipur je također selektivni sistemični herbicid koji sadrži dvije 
herbicidne komponente, i to 

16,45% OMU (derivat ureae) 

11,3% BiPC (klor fenil carbamat). 


U promet dolazi kao tekućina, u aluminijskim bocama a po djelo- 
vanju, načinu primjene itd. vrlo je sličan Simazinu. Uništava većinu 
jednogodišnjih (monokotiledonskih i dikotiledonskih) korova koji su 
najosjetljiviji u fazi nicanja. Na poodrasle korove, tj. kad prijeđu od 
dva prva lista, vrlo slabo djeluje, a otporni su višegodišnji korovi s du- 
bokim korijenjem (vriježama) kao što je slak, osjak, pirika, maslačak, 
kiselica, zubača, preslica i dr. 


Utjecaj klimatskih i edafskih faktora 


Iako je mnogo topiviji i pokretljiviji od Simazina, ipak je potreb- 
no da nakon prskanja padne dobra kiša. Kod vrlo jakih kiša postoji 
opasnost da se ispere u dublje slojeve i da ošteti osjetljive kulture. 


Na tlima s velikim postotkom humusa ne treba primjenjivati 
Alipur, jer dolazi u pitanje njegovo herbicidno djelovanje. 


Dozacije 


Upotrebljava se 4—6 l/ha, zavisno od osjetljivosti kulture i ko- 
rova i od tipa tla. Valja paziti kao i kod Simazira da se ne prekorače 
doze i da se ista površina ne prska dvaput. Prskanje mora biti jedno- 
lično po cijeloj površini. 


Primjena i priprema Alipura 


Može se prskati svakom prskalicom, s tim da se prethodno utvrdi 
tačan utrošak vode po hektaru. Prska se u proljeće prije nicanja 
korova odmah nakon sjetve (sadnje) ili prvog okopavanja. Tlo treba 
da je vlažno, što bolje usitnjeno i čisto od korova. 

Alipur djeluje svega 6—8 tjedana, pa nema opasnosti za naredne 
kulture u plodoredu kao kod Simazina. Priprema otopine vrlo je 
jednostavna: u rezervoar prskalice ulije se određena (preračunata) 
količina Alipura uz neprestano mješanje. 

Prskati treba po tihom vremenu, i paziti da se ne poprska sus- 
jedna osjetljiva kultura. Alipur nije otrovan, ali nadražuje sluznicu 
pa ga — ako dospije u oči ili kožu — treba odmah isprati. 

Nakon prskanja treba odmah dobro oprati prskalice i ostali upo- 
trijebljeni pribor. 


Upotreba Alipura 


Alipur je vrlo prikladan za suzbijanje korova u nasadima tuli- 
pana, narcisa, zumbula i drugih kultura koje se razmnožavaju luko- 

vicama. Sa 4 l/ha Alipura može se prskati u jesen odmah poslije sa- 
denja lukovica, ali prije pokrivanja tla tresetom ili slamom. Nasadi 
tulipana i narcisa koji nisu pokriveni mogu se prskati i u proljeće, dok 
se list tulipana još nije razvio, a listovi narcisa nisu porasli više od 
9 cm. Zumbuli slabije podnose prskanje u proljeće. Gladiole se prska- 
ju neposredno nakon sađenja lukovica. 

Slobodne lijehe za ukrasne biljke u loncima (saksijama), npr. za 
hortenzije, krizanteme i sl., mogu se zaštititi od korova vrlo uspješno 
prije stavljanja lonaca u zemlju dozom od 6 1/ha. Djelovanje na ko- 
rove je utoliko bolje ukoliko se zemlja manje pokreće nakon prskanja. 
Kod prskanja toplih lijeha treba češće zračiti poslije prskanja. 

Alipur se također može upotrebljavati u šumskim rasadnicima, 
gdje međutim ima mnogo manju važnost od Simazina, i to: 


— zbog slabijeg djelovanja na korove, 

— zbog više cijene po litri koja iznosi oko 2000 din. (1 kg Simazina 
oko 1600 din.), 

— zbog opasnosti od oštećivanja kulture, jer ga biljke primaju 
i preko lista. Stoga se u slučaju upotrebe u tim kulturama 
mora bezuvjetno prskati prije kretanja vegetacije, 


— Alipur se ne smije upotrebljavati u kulturama Alnusa i Betu- 
lae, jer bi ih mogao oštetiti. 


Prema tome, Alipuru treba dati prednost u suzbijanju korova u 
klijalištima, lijehama za uzgoj ukrasnog cvijeća, a Simazinu u drve- 
nastim kulturama. 

I ovdje se preporučaju prethodna ispitivanja na malim površi- 
nama radi utvrđivanja herbicidnog djelovanja, osjetljivosti kultura, 
najekonomičnijih doza pod određenim klimatskim i zemljišnim pri- 
likama dotične lokacije. 

Uvjereni smo da članak nije mogao obuhvatiti sve probleme 
suzbijanja korova u različitim hortikulturnim biljkama, pa preporuča- 
mo da se za svaki konkretni problem obratite redakciji našeg časo- 
pisa. U međuvremenu dobit ćemo nove rezultate primjene herbicida u 
rasadnicima šumskog i ukrasnog bilja iz inozemstva i naše zemlje koje 
ćemo objaviti u jednom od narednih brojeva »Hortikulture«. 

Povodom smrti profesora Stjepana Pirnata 


Prvih dana ove godine tj. 3. I o. g. umro 
je u 79. godini života prof. Stjepan Pirnat. 
Uz Biankinija, Ožanića i Arnolda spada u 
pionire naše hortikulture, odnosno vrtlarstva 
uopće. 

Prof. Pirnat se je rodio 3. XII 1883. u 
Petrinji. U rodnom gradu svršava 1902. god. 
učiteljsku školu. Polaže ispit za nastavnika 
za više pučke škole 1906. Ne zadovoljava se 
time, nego se upisuje na tadanje Više gospo- 
darsko učilište, koje svršava 1916. god. So- 
lidnu praksu je stekao na dva imanja kne- 
zova Odescalchi u Iloku. 

Službovao je kao nastavnik za poljopri- 
vredu u Križevcima, te kao ravnatelj Niže 
poljoprivredne škole u Iloku. Najsjajnije nje- 
govo djelovanje pada u razdoblje od 1921— 
1932. god. na učiteljskoj školi u Zagrebu, gdje predaje poljoprivrednu 
enciklopediju. Tada ga ondašnji nenarodni režimi vrlo rado penzioni- 
raju. No, on time nije bio obeshrabren. Radio je gotovo do svoje smrti. 

Upravo je čudo što je taj čovjek, često i sam, pokretao i radio. Od 
1923. do 1933. god. uređuje i izdaje časopis »Uzorni vrtlar i gospodar«. 
On je jedan od osnivača revije »Naš vrt« (1934). Od 1939. do 1940. 
god. izdaje mjesečnik »Naš vrt«. U tim časopisima sam je napisao 
900 članaka! 

Osim rada u časopisima izdao je cijeli niz knjiga: »Poljoprivreda« 
(1922), »Povrćarstvo« (4 izdanja — 1923, 1931, 1946. i 1948.), »Cvi- 
jeće u sobi« (1925), Seljačke gospodarske zadruge i agrarno-privredna 
relorma« (1937), »Proizvodnja povrtnog sjemenja« (1946), »Borba 
protiv suše« (1947). 

Vrlo je značajan njegov pedagoški rad. Njegova »Čitanka za seos- 
ke opetovnice« izašla je u nekoliko izdanja. Nakon Oslobođenja piše 
priručnike za škole: »Školski vrt« (1952), te dva udžbenika »Biljna 
proizvodnja«. i »Stočarstvo« (1953). 

Statistika navedenih radova jasno sama za sebe govori da je 
život prof. S. Pirnata bio ispunjen radom. On je u prvom redu poljo- 
privredni pedagog i vrtlar. Njegov se utjecaj ne može samo ocijeniti 
po njegovim radovima. Treba se prenijeti u ono doba kada je on živio 
i radio. Nepravedno, vrlo rano penzioniran kroz nekoliko decenija 
često se i sam bori za napredak naše hortikulture i povrtlarstva. Nje- 
gove knjige i udžbenici odgojili su generacije vrtlara. Vrlo dobra 
knjiga »Cvijeće u sobi« (1925) je više od četvrt stoljeća bila jedina 
naša knjiga namijenjena onima, koji se bave njegovanjem cvijeća i 
bilja u svom domu. 





Prof. Stjepan Pirnat 


Dr Josip Kovačević 

KNJIGE | ČASOPISI 


U časopisu »Arhitektura SSSR« od juna mjeseca ove godine izišao je 
članak pod naslovom »Učinimo svoje gradove ljepšim i prijatnijim«, koji govori 
o problemima zelenila grada i o uspjesima postignutim na tom području. 

Članak započinje konstatacijom da arhitektura, urbanizam i ozelenjivanje 
gradova moraju biti svestrano prostudirani i stvaralački, da bi svaki kut suvre- 
menoga grada duševno obogaćivao ljude i odgajao dobar ukus. 

Posljednjih su godina u mnogim gradovima SSSR-a započele brojne akcije 
ozelenjivanja i uređenja pojedinih gradova. Najveći uspjeh postigao je Dnje- 
propetrovsk. 

Odlukom Gradskog sovjeta svake se godine provode konkursi za najbolje 
prijedloge rješenja problema ozelenjivanja. Mnogi uspjeli rezultati tih natječaja 
već su realizirani. Osnovan je poseban savjet, kojim rukovodi glavni arhitekt 
grada, za pokretanje, organiziranje i kontrolu provođenja planova uređenja i 
ozelenjivanja grada. U sastav toga savjeta ušli su predstavnici raznih projektnih 
organizacija, gradskog ureda za uređenje i ozelenjivanje grada i rukovodioci 
pojedinih rajona. 

Suradnja velikog broja stručnjaka i rukovodilaca rajona uz podršku čita- 
vog stanovništva dovela je do mnogih vrijednih rezultata na tom području. 

Članak je ilustriran s nekoliko fotografija zelenih pojaseva i parkova. 


Ing. M. H. W. 


VIJESTI 


OSNOVAN JE KOORDINACIONI ODBOR STRUČNIH 
HORTIKULTURNIH SEKCIJA 


Savez zanatsko-komunalnih komora Jugoslavije sazvao je dne 21. 11 1961. god. 
u Zagrebu osnivačku sjednicu opunomoćenih predstavnika stručnih hortikultur- 
nih sekcija republičkih komora. 

Sjednicu je u ime Saveza otvorio i pozdravio prisutne drug Franjo Matijaščić, 
predsjednika Zanatsko-komunalne komore NR Hrvatske. 

Na sjednici su riješena neka osnovna organizaciona pitanja, kao što je izrada 
pravilnika odbora, donošenje smjernica za rad odbora, način poslovanja i sl. 
Putem ovog odbora treba da se riješi naše članstvo u međunarodnim stručnim 
vrtlarskim forumima te učestvovanje na inozemnim izložbama itd. 

Također, ovaj odbor uzeo je sebi u zadatak da razradi problem sistematskog 
uzdizanje vrtlarske struke svih stepena stručnosti što će biti predmet narednih 
sjednica ovog odbora. 

Za predsjednika Koordinacionog odbora Stručnih hortikulturnih sekcija izabran 
je drug Pavle Ungar vrtni arhitekt i savjetnik Sekretarijata za građevinarstvo 
i urbanizam Izvršnog vijeća NR Hrvatske. 

ZA PRIHRANJIVANJE CVIJEĆA 
ODLIČAN JE 


>BELFLOR" 


PROIZVOD. »VETSER U M<« 
ZAGREB, KATE DUMBOVIĆ 20 
PRODAJE SE U SVIM TRGOVI- 
NAMA SJEMENJEM I LJEKAR- 
NICAMA 





»PRIRODA« 


ČASOPIS HRV. PRIRODOSLOVNOG DRUŠTVA 
DONOSI VEĆ VIŠE OD PEDESET GODINA NEPRE- 
KIDNO POPULARNE PRIKAZE ZNAČAJNIH DO- 
STIGNUĆA S PODRUČJA SVIH PRIRODNIH 
NAUKA. 


»PRIRODA« 


IZLAZI GODIŠNJE U 10. BROJEVA. GODIŠNJA 
PRETPLATA 800 DIN., DĐACI I STUDENTI 500 DIN. 
ADRESA: HRV. PRIRODOSLOVNO DRUŠTVO, 
ILICA 16/III, ZAGREB. 


ČEKOVNI RAČUN: 400-21-3-634 — TELEFON: 36-585 

»PERIVOJ" e 


perivoje 


HORTIKULTURNA ZADRUGA i sportska igrališta 


BRZ LB IJSOBKIDNO 


CIJENE UMJERENE 


nudi bogati izbor sašnica raznih crnogorica, ukrasnog 


grmlja i trajnica uz vrlo povoljne cijene 


ZAGREB Remetinečka 71 


SADNICE ZA PARKOVE I DRVOREDE, CVEĆE, PERENE I UKRASNO 
ŠIBLJE U SVOJIM RASADNICIMA U BEOGRADU 


KOMUNALNO PREDUZEĆE 


»RASADNICI« 


Sadni materijal je odličnog kvaliteta, školovan i zdrav. — UKUPNI 
SORTIMAN PRELAZI 1000 VRSTA — VARIJETETA. — Parkove, 
dječje vrtiće, sportske terene, okućnice, školska i bolnička dvorišta i 
druge zelene objekte, PODIŽU I UREĐUJU »RASADNICI«, — Razne 
tipove parkovskih klupa, klackalice, ljuljaške, tobogane i druge rekvizite 
za parkove i dječje vrtiće, solidno izrađuju radionice preduzeća. — Po- 
zivamo Vas da na vreme obezbedite potrebne količine proizvoda i 
zaključite ugovor za naše usluge. 


Obratite se na adresu: KOMUNALNO PREDUZEĆE 
»RASADNICI« 
Beograd, Banjički Venac br. 5 | 
Telefon broj: 41-331 i 36-021 





VRTLARSKA ŠKOLA 


»ARBORETUM OPEKA« 


VINICA kraj VARAŽDINA 


prodaje povoljno veće količine: 


SADNICE PLATANUS ACERIFOLIA (4—6 met) — VELIKI IZBOR 
SJEMENA CRNOGORIČNIH EGZOTA — ZATRAŽITE CJENIK. 








»RASADNIK“ 


FRIVREDNO PODUZEĆE, SPLIT — OSNOVANO 1924. GODINE 
TELEFONI: 
Direktor sekretar . . ša «u o0a a 'G8=10 
Tehnički i komercijalni š s e s s Slo * 
Vrtlarija »Firule« a? . . . 21-60 
Uzgajalište cvijeća »Visoka« os 49-04 


Rasadnik ukrasnog bilja »Tršćenica« 34-50 
Cvjećarnica Split — Zadarska 10 . 21-26 


TELEGRAM: RASADNIK — SPLIT 
Proizvodimo: 
— alejno drveće, ukrasno grmlje, penjačice, perene, razno 
rezano cvijeće 


Posebni plantažni uzgoj: 

— karanfila i lukovica 
Veliki izbor: 

— dekorativnog bilja 


Projektiramo, izvođimo i održavamo: 


— sve vrste parkova i vrtova za javnu namjenu, aleje duž 
puteva, parkove u tvornicama, fiskulturnim terenima 


S POVJERENJEM OBRATITE SE NA NAS I ZATRAŽITE CJENIK! 











JANKOMIR“ 


rasadnik ukrasnog bilja ZAGREB - STENJEVEC, Jankomir 1, tel. 22-79 


PRODAJE: razno ukrasno grmlje i drveće, cvijeće, 
perene i dekorativno bilje 


IZGRAĐUJE: parkove, dječja igrališta i drvorede 


Jamčimo za kvalitetu izvedenih radova 











PODUZEĆE ZA GRADSKO ZELENILO — ZAGREB 


(PRIJE NASADI) 


IZRAĐUJE 

SVE VRSTE IGRAČIH 
SPRAVA ZA DJEČJA 
IGRALIŠTA, PLAŽE 


I ZABAVIŠTA 





TOBOGANE 
LJULJAČKE 
VRTULJKE 
SPRAVE ZA 
PENJANJE 

KLUPE I 

OSTALU OPREMU 
ZA PARKOVE 





PREUZIMAMO IZGRADNJU VRTOVA, PARKOVA, 
DJEČJIH I FISKULTURNIH IGRALIŠTA 


DUGOGODIŠNJA VRFLARSKA TRADICIJA 


* 


\ 


“X 


Informacije: NE; 


UPRAVA PODUZEĆA, ZAGREB, REMETINEČKA UL. BR. 15 
Telefon 51-782 i 51-853 


